
„cu mult timp în urmă, într-o galaxie foarte, foarte îndepărtată 


Capitolul 1 


Cad Bane veni în fața celor două gărzi Gammorreene şi spuse: 

— Am venit să o văd pe Huttă. 

Gamorreenii se aflau la postul lor, o uşă largă şi boltită care era intrarea 
privată în cartierul general al şefei lor de pe cel mai mare asteroid din sistemul 
Bilbringi. 

Îşi fixară ochii mici şi rotunzi asupra lui Bane şi îl priviră de sus până jos. 

Bane, un vânător de recompense Duros cu pielea albastră, avea tuburi de 
respirație artificială înfipte în pomeți şi purta o pălărie cu boruri largi şi o haină 
lungă. Haina era împinsă la spate pentru a dezvălui două pistoale blaster, fixate pe 
coapsele sale, iar în mâna dreaptă purta o geantă veche din piele. Niciunul dintre 
Gamorreeni nu păru impresionat de vederea Durosului sau a armelor sale, dar Bane 
observă că îşi repoziționau uşor corpurile voluminoase, pregătindu-se să îşi azvârle 
topoarele grele asupra lui dacă făcea vreo mişcare greşită. 

Încet, cu grijă, Bane cobori geanta pe podeaua de piatră, lăsând-o lângă 
bocancul drept. Ridicându-se la înălțimea sa maximă, îşi băgă degetele albastre într- 
un buzunar al hainei şi scoase două cipuri din metal preţios. Luă câte unul în fiecare 
mână, apoi întinse încet brațele pentru ca Gamorreenii să poată vedea cipurile care 
se odihneau în palmele sale. Cel mai apropiat gardian aruncă o privire la cipurile 
oferite, în timp ce celălalt îşi ținea privirea fixată pe blasterele din tocurile lui Bane. 
Cel mai apropiat gardian îşi mută securea în mâna dreaptă, apoi înşfăcă cele două 
cipuri cu stânga şi le ridică pe ambele până la botul său lat. Nările i se umflară în 
timp ce le adulmeca. Cu un mârâit de aprobare, îi înmână un cip partenerului său, 
care îl luă cu lăcomie. 

Bane zâmbi politicos, aşteptând ca gărzile să se dea la o parte şi să-l lase să 
treacă, dar niciunul dintre paznici nu se mişcă. Cel mai apropiat gardian ridică cipul 
metalic proaspăt luat şi mormăi ceea ce părea a fi o întrebare. 

Fruntea lui Bane se încreți. 

— Vrei... mai mult? spuse el. 

Paznicul aprobă din cap. Ochii roşii ai lui Bane se îndreptară spre celălalt 
paznic, ale cărui fălci se răsuciră înapoi într-un rânjet stupid care dezvăluia dinți 
ascuțiți şi galbeni. 

— Foarte bine, suspină Bane. Dacă vrei mai mult... 

Îşi înclină capul pe spate, distrăgându-i cu dezinvoltură pe gardieni cu o mică 


mişcare a borului pălăriei sale. Niciunul dintre paznici nu văzu mâinile vânătorului 
de recompense ducându-se la tocuri sau blasterele cu amortizor de zgomot sărind în 
mâinile lui care aşteptau. Pocnituri înăbuşite răsunară simultan din ambele țevi 
când Bane trase în centrul frunţii fiecărui paznic. Îşi puse rapid blasterele în tocurile 
lor înainte să-şi lanseze mâinile în față şi să smulgă topoarele gărzilor din degetele lor 
brusc slăbite. Gamorreenii se clătinară, apoi se prăbuşiră morți pe podea. 

Bane se lăsă într-un genunchi şi aşeză fără zgomot topoarele lângă corpurile 
gărzilor. Le trase degetele înapoi şi recuperă rapid valoroasele cipuri de metal pe care 
nu intenționase niciodată ca ei să le păstreze. Punându-le în buzunar, îşi luă geanta 
de piele, apoi se ridică şi trecu peste cadavre, mişcându-se rapid prin uşa boltită 
pentru a pătrunde într-un coridor întunecat. 

Denumirea oficială a asteroidului era Bilbringi VII. Principala sa aşezare era 
Depozitul Bilbringi. Deşi sistemul Bilbringi era situat de-a lungul unei rute 
hiperspaţiale foarte frecventate, puţini călătoreau prin acest sistem plin de asteroizi, 
cu excepția cazului în care aveau afaceri cu Hutta Drixo, care deținea depozitul. 
Bane avea, de fapt, afaceri de discutat cu Drixo, dar se gândise că ar fi fost mai bine 
să sosească neanunțat. Pe măsură ce se apropia de capătul coridorului, glandele sale 
olfactive percepură un miros uleios ciudat — mirosul distinctiv al viermilor Effrikim 
cu două capete prăjiți. 

Coridorul se deschise într-o cameră cavernoasă şi umbrită. Un inel de baghete 
luminoase galbene atârna din tavanul de rocă neagră şi ilumina o groapă largă şi 
circulară din centrul camerei. Fumul ieşea din groapă împreună cu sunetul a două 
voci înalte care cântau un cântec de leagăn în Huttă. Mirosul de viermi prăjiți deveni 
mai înțepător. Bane se aşteptase să întâlnească mai multe gărzi, aşa că nu fu 
surprins când se repeziră vreo zece la el din umbră. Două gărzi erau Klatooinieni cu 
sulițe, cu pielea măslinie şi boturi canine, care îl împungeau în părțile laterale ale 
hainei. În spatele lui Bane, un paznic nevăzut apăsă la baza craniului său vârful ţevii 
unei puşti blaster. Bane nu avea nicio îndoială că paznicul nevăzut era un Rodian. 
Numai ei miroseau atât de urât. 

— Nu vreau să am probleme, spuse Bane, menținându-şi strânsoarea pe 
geantă în timp ce-şi ridica mâna liberă. Vreau doar să o văd pe şefa voastră. 

Cele două voci care cântau se opriră brusc. Un bâzâit puternic răsună dinspre 
groapă, iar apoi o voce feminină, profundă, răcni: 

— Un intrus? Lasă-mă să-l văd înainte să pun să fie spânzurat. 

Klatooinienii scoaseră blasterele lui Bane din tocuri şi băgară armele în 
propriile centuri, în timp ce Rodianul lua geanta. Bane ridică încet ambele mâini în 
aer în timp ce grupul de gărzi îl împingea spre marginea gropii. 

Durosul se uită în jos şi le văzu pe cântărețele pe care le auzise mai devreme. 
Două femele Theelin, cu pielea lor palidă pătată de pete purpurii care se potriveau cu 
părul lor, erau lipite de curbura cozii masive a unei femele Hutt. Hutta însăşi era o 
creatură cu pielea verde, asemănătoare unui melc, cu o pereche de ochi bulbucați şi 
braţe cu degete butucănoase. Era cuibărită lângă un aragaz portabil, deasupra 
căruia mai mulți viermi cu două capete sfârâiau pe o frigăruie care se rotea încet. 

Hutta îşi înclină capul pe spate şi se uită leneşă la Bane. 

— Dacă nu ai o explicație extraordinar de bună pentru că ai pătruns în 
camerele mele private şi mi-ai întrerupt ora de gustare, voi mânca fripturi de Duros 
la cină. 


Bane îşi ținu mâinile ridicate. 

— Sunt un curier, spuse el. Angajat să-i duc o mie de peggati! Huttei Drixo. 
Banii sunt în geanta pe care mi-a luat-o Rodianul. 

— Peggati? Ochii îi străluciră în lumina baghetelor luminoase. Verificaţi geanta! 

Bane auzi un zgomot din spate, iar apoi Rodianul veni lângă el la marginea 
gropii. Cu fața spre Drixo, Rodianul spuse: 

— Geanta e plină de peggati, Înălțimea Voastră. 

Drixo se uită la Bane. 

— Presupun că aşa ai ajuns aici? Prin mituirea Gamorreenilor mei? 

Bane ridică din umeri. 

— Un ajutor bun este greu de găsit. 

— Cine te-a angajat? spuse Drixo cu suspiciune. Şi ce anume vrea angajatorul 
tău de la mine? 

— Clientul meu doreşte să rămână anonim. Întinzându-şi degetele pentru a 
gesticula spre pereți şi tavan, Bane spuse: Vrea să cumpere Depozitul Bilbringi. 

Drixo râse. 

— Proprietatea mea valorează mai mult de o mie de peggati. Mult mai mult. 

— Clientul meu este foarte hotărât... şi foarte generos. Dacă îi spuneți prețul, 
sunt sigur că va... 

— Clientul tău nu înseamnă nimic pentru mine. Asteroidul meu nu e de 
vânzare. 

— Înţeleg, spuse Bane. În acest caz, îmi voi lua geanta şi vă voi lăsa în pace. 

Drixo suspină. 

— Poţi pleca, dar cu geanta goală. Banii rămân cu mine. 

Hmm. Bane făcu o grimasă. 

— Nu cred că angajatorului meu îi va plăcea prea mult asta. 

— Nu prea are de ales. Nici tu. Drixo muşcă din ambele capete ale unui vierme 
prăjit. Consideră-te norocos că nu le ordon servitorilor mei să te jupoaie de viu de 
aici până în sistemul Comra, iar apoi să-ți facă ceva cu adevărat îngrozitor. 

Gărzile lui Drixo râseră copios de cele spuse. Bane se uită la cele două femele 
Theelin şi văzu că şi ele râdeau. Se întrebă dacă râdeau de frică sau din loialitate față 
de stăpâna lor Huttă. Întorcându-şi privirea spre Drixo, spuse: 

— Poate că mai există o altă posibilitate. Poate că aş putea... 

— Da? spuse Drixo nerăbdătoare. Ai putea ce? 

— Să-i omor pe toți cei din cameră. 

Un vuiet de focuri de armă explodă de la intrarea în coridorul aflat în spatele 
lui Bane. După ce îl urmaseră pe Duros, trei droizi santinelă IG-86 cu capete 
cilindrice, asemănătoare unor tobe, şi corpuri subțiri, din metal cenuşiu, năvăliră în 
cameră cu armele în flăcări, lansând fulgere de energie asupra fiecărei forme de viață 
de deasupra gropii lui Drixo, cu excepţia lui Cad Bane. 

Bane se retrase de pe marginea gropii şi privi cum droizii santinelă îi secerară 
pe gardieni. Rodianul reuşi să tragă un singur foc de răspuns înainte ca un droid să- 
l taie în două. Cei doi Klatooinieni erau atât de distraşi de atacul surpriză încât nu îl 
observară pe Bane întinzând mâinile spre centurile lor pentru a-şi recupera pistoalele 
blaster. Bane trase două focuri precise de la mică distanță. Ambii Klatooiniani 
scăpară sulițele şi se prăbuşiră pe podea. 


1 Peggat - monedă Huttă făcută din aur. 


Droizii santinelă încetară să mai tragă. Ochii roşii ai lui Bane măturară camera 
pentru a confirma că toate gărzile erau moarte înainte să se întoarcă pe marginea 
gropii. Îndreptă un blaster spre capul lui Drixo şi celălalt în direcția generală a celor 
două femele Theelin. Văzând blasterul lui Bane, ambele femele Theelin şuierară 
puternic în timp ce întinseră mâinile spre propriile arme ascunse, o pereche asortată 
de cuțite de aruncat cu lame curbe. Una dintre ele reuşi să-şi arunce cuțitul spre 
Bane, iar cealaltă era pe punctul să facă acelaşi lucru, dar Bane - dându-şi seama că 
îi erau loiale lui Drixo - se grăbi şi îşi lăsă blasterul să scuipe de două ori. Cuţitul 
aruncat trecu vâjâind pe lângă capul lui Bane în acelaşi moment în care ambele 
femele Theelin căzură peste coada Huttei. 

Drixo se uită la trupurile prăbuşite lângă ea. Ridicându-şi privirea pentru a o 
întâlni pe cea a lui Bane, spuse: 

— Nu era nevoie să-mi omori animalele de companie. 

— lar ele nu ar fi trebuit să arunce cuțite în mine, răspunse Bane sec, în timp 
ce droizii santinelă veneau lângă el. Toate gărzile tale sunt moarte, Drixo. Foarte 
nefericit. Nu ar fi trebuit să insişti să păstrezi Depozitul Bilbringi. 

Dădu uşor din cap către cei trei droizi, iar aceştia îşi îndreptară propriile 
blastere spre Hutta din fundul gropii. 

— Aşteptaţi! spuse Drixo. Eu... vă voi vinde cu plăcere Depozitul Bilbringi! 

— Să vinzi? Bane clătină din cap. Îmi pare rău, Drixo. Ar fi trebuit să-ţi spun. 
Cei o mie de peggati au fost o ofertă unică. Clientul meu a fost foarte insistent în 
privința asta. 

— Am spus că vând? spuse Drixo. Îmi pare rău, am vrut să spun că îţi voi da 
cu plăcere Depozitul Bilbringi - şi întregul asteroid. 

— Serios? 

— Da! Puteţi lua totul! 

— Dar deja am luat totul, spuse Bane. Trageţi în voie. 

Droizii se supuseră ca de obicei. 


— Depozitul Bilbringi este securizat, raportă Cad Bane. 

— Te-ai descurcat bine, vânătorule, spuse Lordul Sith Darth Sidious. 

Cu capul acoperit de glugă îndreptat spre proiectorul de holograme, stătea 
aşezat în bârlogul său secret dintr-un cartier industrial de pe Coruscant. Când 
imaginea tridimensională pâlpâitoare a lui Bane îi revenea în faţa ochilor, continuă: 

— Sper că nu ai lăsat nicio dovadă a muncii tale. 

— Nu las niciodată mizerie decât dacă sunt plătit să las mizerie, răspunse 
Bane sec. Sunt un profesionist. 

— Plata a fost transferată în contul tău. Te voi contacta atunci când voi mai 
avea nevoie de serviciile tale. 

Darth Sidious întrerupse conexiunea, iar holograma lui Bane dispăru. Apăsă 
un alt buton de pe consola de comunicații şi o altă hologramă apăru în fața lui. 

Holograma îl reprezenta pe Contele Dooku, un fost Maestru Jedi care devenise 
liderul Separatiştilor şi al Confederaţiei Sistemelor Independente. Fiind un bărbat în 
vârstă, cu o privire pătrunzătoare şi o barbă şi mustață imaculate, Dooku era în 
secret Darth Tyranus, ucenicul Sith al lui Darth Sidious. Holograma lui Dooku făcu o 


plecăciune, apoi spuse: 

— Care îţi este dorința, Stăpâne? 

— Avem Depozitul Bilbringi. Este Uniunea Tehnologică pregătită să transporte 
materialele de construcție a navelor? 

— Da, Stăpâne. Îl voi contacta pe Supraveghetorul Umbrag şi îl voi instrui să 
livreze imediat materialele la Bilbringi. 

— Şi cum rămâne cu Jediul tău captiv? 

— Încă se recuperează. Dar în curând va fi gata să îndeplinească următorul 
pas al aventurii noastre. 

— Excelent. 

— Totul decurge aşa cum ai prevăzut, spuse Dooku cu admiraţie. Forţele 
Republicii au eliberat planeta Kynachi şi au stabilit relații diplomatice provizorii cu 
spaţiul Chiss. Depozitul Bilbringi este al nostru, iar Kynachi, altădată neutră, 
intenționează să se alieze cu Republica. 

— Şi chiar în timp ce vorbim, adăugă Darth Sidious, Langu Sommilor, un 
reprezentant Kynachi, se îndreaptă spre Coruscant. Nava sa este programată să 
realimenteze pe planeta Vaced. Şi, nu întâmplător, cargobotul care îi transportă pe 
Nuru Kungurama şi Echipa de Evadare parcurge aceeaşi rută hiperspațţială. Ar fi 
avantajos ca Sommilor şi Kungurama să se întâlnească pe Vaced. 

Dooku zâmbi. 

— Planurile noastre pentru Bilbringi pot fi accelerate. 

— Vizita lui Kungurama la Vaced ar trebui să fie... nefericită. 

— Stăpâne, aceasta este o ocazie perfectă pentru a-i înrola pe asociații noştri 
de pe Mandalore. 

— Da, şuieră Darth Sidious. Da. Contactează Garda Morţii. Spune-le că ai 
nevoie de cel mai bun lunctist al lor. 


Capitolul 2 


Ținând o măciucă de luptă ridicată deasupra capului său lat, monstrul cu 
muşchi de piatră şi cu fața aflată în mijlocul toracelui evită sulița prădătorului din 
deşert cu membre lungi, în timp ce sărea peste coada cu ţepi a unei mici creaturi cu 
patru picioare pentru a ateriza lângă un sălbatic uriaş, cu piele bătătorită şi cap de 
şarpe. Sălbaticul cu cap de şarpe se întoarse repede şi apucă bâta monstrului. 
Monstrul furios încercă să îşi ia bâta înapoi, dar intră în ghearele care îl aşteptau ale 
unei bestii vicioasă cu coada în formă de bici. 

Apoi, sălbaticul masiv făcu ceva de neconceput şi azvârli măciuca luată spre 
propriul său aliat, un insectoid cu nasul în formă de cârlig. Lovitura puternică îl 
trimise pe insectoid direct în bestia cu gheare, care ţipă înainte să dispară, împreună 
cu insectoidul şi monstrul cu muşchi de piatră, de pe masa hologramei. 

— Asta este împotriva regulilor! spuse Knuckles, soldatul clonă, în timp ce îşi 
trântea pumnul gol pe marginea mesei de joc, făcând să sară monștrii holografici mai 
mici. Nu ai voie să furi arme şi să-ți sacrifici proprii holomongştri pentru a câştiga... 
aşa! 

— Am făcut o mişcare corectă, replică droid reprogramat numit Cleaver. Nu te 
va ajuta să țipi la mine. 

— Dar nu o poţi face! 

— Domnule, recunosc că nu posed decât cunoştinţe rudimentare despre 
dejarik, spuse Cleaver cu răbdare, dar cred că această combinaţie dintre manevra de 
evitare a celor trei sectoare şi lovirea celor trei este pe deplin acceptabilă conform 
regulilor din Ediţia Corelliană a Dejarikului pentru amatori şi copii... 

Knuckles şi Cleaver erau aşezaţi de o parte şi de alta a mesei holografice din 
cala principală a Harpiei Grăbite, transportorul Corellian YT-1760 care în prezent 
călătorea prin hiperspaţiu de-a lungul Coridorului Namadii, cu destinaţia planeta 
Coruscant. De cealaltă parte a calei, Căpitanul Lalo Gunn, stătea alături de 
Chatterbox, învățându-l cum să joace sabacc. Auzind remarcile lui Cleaver, Gunn 
chicoti şi spuse: 

— Ghinion, Knuckles. Tocmai ai fost învins de un droid. 

Knuckles bătu cu arătătorul în masa hologramei. 

— Ai chef de o revanşă, Cleaver? 

— Dacă vă face plăcere, domnule. 

— Staţi puţin, voi doi, îi întrerupse Breaker, care stătea în fața zonei de acces a 
unei console de inginerie din apropiere. Nu începeţi următorul joc până când Sharp 
şi cu mine nu terminăm această verificare a sistemelor. Aruncă o privire spre Sharp, 
care se afla lângă el. Apasă cele trei comutatoare acum. 

— Bine, spuse Sharp. 

Apăsă întrerupătoarele şi le ținu pe poziție. Ca şi Knuckles, Chatterbox şi 
Breaker, Sharp nu purta casca în acel moment. Toţi cei patru bărbaţi erau identici şi 
semănau cu Jango Fett, faimosul vânător de recompense care servise drept şablon 
genetic pentru soldaţii clone produşi pe Kamino pentru Armata Republicii. 

Breaker îşi întoarse privirea de la consolă pentru a se uita la ultimul pasager al 


Harpiei, băiatul cu ochi roşii, piele albastră şi păr negru. 

— Ar trebui să terminăm într-o clipă, Comandante, spuse Breaker. 

Tânărul Jedi, Nuru Kungurama, un Chiss care fusese crescut în Templul Jedi 
de pe Coruscant, răspunse cu un semn din cap. Aşezat cu spatele la un perete 
capitonat, Nuru îşi păstrase o expresie pasivă în timp ce îi privea pe ceilalți. Dar 
mintea lui nu era deloc relaxată. Nu-şi imaginase niciodată că se va afla la comanda 
unei echipe de soldați clone ai Republicii, luptând împotriva forțelor Separatiste pe 
lumi îndepărtate. Dar, de când părăsise Templul pentru a-l urma pe Maestrul său, 
Ring-Sol Ambase, într-o misiune secretă pe Kynachi, viața lui luase multe întorsături 
neaşteptate. Fusese despărțit de Maestrul său pe orbita lui Kynachi. O întâlnise pe 
fosta contrabandistă Lalo Gunn chiar înainte să-l întâlnească pe misteriosul vânător 
de recompense Duros. Aflase că Uniunea Tehnologică cucerise Kynachi şi ocupase în 
secret lumea timp de un deceniu. Apoi urmase distrugerea droidului de navigație al 
lui Gunn, Teejay, al cărui creier fusese utilizat pentru construirea lui Cleaver. Se 
formase Echipa de Evadare, luptase împotriva Supraveghetorului Separatist Umbrag 
şi a droizilor săi, eliberând Kynachi şi recuperând sabia lui Ambase. 

Ce s-a întâmplat cu Maestrul meu? 

Şi apoi misiunea în spaţiul Chiss îndepărtat şi prima întâlnire a lui Nuru cu un 
alt Chiss. Urmă atacul Supraveghetorului Umbrag şi întâlnirea bizară cu Piraţii 
Găurii Negre... 

Cum am ajuns în apropierea acelei găuri negre necunoscute? 

Sharp mărturisise că bănuia că ocolul lor neaşteptat către sectorul găurii negre 
nu fusese un accident - că un inamic necunoscut le-ar fi putut manipula mişcările 
prin galaxie. Chiar mai îngrijorător, Sharp presupusese că navicomputerul Harpiei 
fusese manipulat pentru a modifica cursul navei. Şi dacă Sharp avea dreptate... 

S-ar putea să avem un trădător la bord. 

Deoarece soldaţii clone fuseseră creați pentru a-şi servi şi asculta liderii Jedi, 
Nuru accepta cu greu ideea că vreuna dintre clone ar putea fi trădătoare. În ceea ce o 
privea pe Lalo Gunn, nu-şi putea imagina niciun motiv pentru care şi-ar fi pilotat în 
mod deliberat nava în acel de sector nenorocit al găurii negre. 

Chiar suntem manipulati? Există cineva care joacă un joc periculos, folosindu-ne 
ca pioni? 

Un set proaspăt de holomonştri apăru pe masă în fața lui Knuckles şi Cleaver. 

— Hei, Breaker, spuse Knuckles. Când ai recondiționat creierul lui Cleaver, nu 
l-ai programat să fie un mare maestru de dejarik, nu-i aşa? 

Breaker clătină din cap. 

— Nu, dar Cleaver învaţă repede. 

— Norocul meu, murmură Knuckles în timp ce unul dintre holomonştrii lui 
Cleaver începu să îl lovească pe altul. 

Nuru fu lovit de un gând brusc. Dacă Breaker este un trădător, ar fi putut să-l 
reprogrameze pe Cleaver pentru a manipula navicomputerul? Şi dacă...? 

Meditaţiile lui Nuru fură întrerupte de un semnal sonor puternic. Toate 
privirile se îndreptară spre comunicatorul din cala principală. 

— Acesta este semnalul hipercomunicaţiei, spuse Gunn. Îşi lăsă jos cărțile şi 
se duse la comunicație. Ne apelează cineva. Se uită la Breaker şi la Sharp. Am 
dezactivat transponderul hiperspaţial pentru ca nimeni să nu ne poată urmări. L-a 
activat vreunul dintre voi, clovnilor? 


— Nu, spuse Breaker în timp ce venea lângă Gunn. Arătând spre afişajul de 
date al comunicatorului, se uită la Nuru şi spuse: Comandante, primim o transmisie 
de urgenţă de pe Coruscant. 

Nuru se aplecă în față pe scaunul său şi spuse: 

— Deschide-o. 

Gunn apăsă un buton de pe consolă. Două holograme de joasă rezoluție se 
materializară în aer deasupra comunicatorului. Toată lumea recunoscu imaginile 
pâlpâitoare ca fiind Generalul Jedi Yoda şi Cancelarul Suprem Palpatine. 

— Uh, aici Căpitanul Gunn, spuse Gunn cu sfială, nefiind sigură cum ar trebui 
să i se adreseze Maestrului Jedi sau liderului ales al Republicii Galactice. 

În timp ce Nuru se ridica în picioare, simţi un clinchet la şoldul său. Tot uita 
că acum avea două săbii — atât cea a Maestrului său, cât şi pe a lui — prinse la 
centură. Înclinându-se uşor în fața hologramei, spuse: 

— Maestre Yoda. Domnule Cancelar Palpatine. 

— Ah, Nuru Kungurama, hârâi vocea lui Palpatine. Slavă Domnului că piloţii 
mei au reuşit să localizeze nava Căpitanului Gunn. Ştiam că era probabil să te 
întorci pe Coruscant prin Coridorul Namadii. 

Nuru bănui că urma să fie interogat în legătură cu misiunea în spaţiul Chiss. 

— Regret că întâlnirea mea cu ambasadorul Chiss nu a fost reuşită, domnule 
Cancelar, spuse el. Noi... 

— Această discuţie va trebui să mai aştepte, îl întrerupse Palpatine. 

— O nouă preocupare, avem, adăugă Yoda. 

Palpatine făcu un gest în stânga sa şi se materializă holograma unui alt bărbat. 

— Permiteţi-mi să vi-l prezint pe Comisarul Langu Sommilor, un reprezentant 
Kynachi, spuse Palpatine. 

Sommilor apăru ca un bărbat slab cu părul auriu şi rar. 

— Salutări, Nuru Kungurama. Îmi pare rău că ai plecat de pe Kynachi înainte 
să-ți pot mulțumi personal pentru că ai pus capăt ocupaţiei de zece ani a Uniunii 
Tehnologice asupra lumii mele. 

— Îmi acordaţi prea mult credit, domnule Comisar. Fără tovarăşii mei, nu aş fi 
putut... Lui Nuru i se blocară cuvintele în gât. Uitând de orice protocol, spuse: 
Maestre Yoda, a fost găsit Maestrul Ambase? 

Holograma lui Yoda păru să tremure uşor. 

— Încă pierdut, Ambase este. 

— Am mulți voluntari care îl caută pe Maestrul Ambase pe Kynachi, dar până 
acum nu am găsit niciun semn, adăugă Sommilor. 

— Tinere Kungurama, spuse Palpatine, fii sigur că facem toate eforturile 
pentru a-l găsi pe Maestrul tău. Va fi găsit. 

Nuru se încruntă. Nu-şi putea ascunde dezamăgirea. 

— Motivul acestei comunicări, continuă Palpatine, este să te informez că şi 
Comisarul Sommilor călătoreşte pe Coridorul Namadii. Kynachi intenționează să se 
alieze cu Republica, iar Comisarul vine pe Coruscant pentru o întâlnire specială cu 
Senatul. Din nefericire, serviciile de informaţii ale Republicii au motive să creadă că 
Uniunea Tehnologică va încerca să îl oprească pe Comisar să ajungă la destinație. 
Consiliul Jedi m-a informat că nu este disponibil niciun Jedi pentru a-l escorta pe 
Comisar, dar atunci m-am gândit că am putea reuşi să vă contactăm înainte să vă 
întoarceţi pe Coruscant. 


Întorcându-se spre holograma lui Yoda, Palpatine adăugă vesel: 

— Este remarcabil cum s-au rezolvat lucrurile, nu-i aşa? 

— Hmm, murmură Yoda fără entuziasm. 

— Călătoresc cu un cargobot Suwantek Systems care va realimenta pe planeta 
Vaced în aproximativ şase ore standard, spuse Sommilor. Puteţi, tu şi echipa ta, să 
vă întâlniți cu mine acolo şi apoi o să mă escortaţi până pe Coruscant? 

Nuru se uită la Gunn. 

— Ultima dată când am verificat navicomputerul, spuse Gunn, Vaced era încă 
în fața noastră, la mai puțin de cinci ore distanță. Am putea ajunge acolo înaintea 
Comisarului. 

Întorcându-şi atenţia la holograma lui Sommilor, Nuru spuse: 

— Sunt la dispoziţia dumneavoastră, domnule Comisar. 

— Mulţumesc din nou, Nuru Kungurama. Aştept cu nerăbdare să te întâlnesc 
pe Vaced. 

Palpatine zâmbi. 

— Şi eu aştept cu nerăbdare să vă întâlnesc pe toți la sosirea pe Coruscant. Şi, 
Nuru, aştept cu nerăbdare raportul complet despre ambasadorul Chiss. 

Yoda îi făcu semn din cap lui Nuru. 

— Fie ca Forța să fie cu tine şi cu aliații tăi. 

Hologramele se stinseră. Ridicându-se de la masa hologamelor, Knuckles îşi 
întinse brațele. 

— Ei bine, s-a terminat ora noastră de recreere. Apoi închise jocul. Mai mult 
noroc data viitoare, Cleaver. 

— Dar câştigam din nou, spuse Cleaver în timp ce hologramele dispăreau. 

Knuckles se uită la consola de comunicații. 

— Bună sincronizare din partea Cancelarului, nu-i aşa? 

— Ce vrei să spui? spuse Nuru. 

— Dacă Generalul Yoda şi Cancelarul ne-ar fi contactat mai târziu, poate că 
am fi trecut deja de Vaced. Ar fi trebuit să ieşim din hiperspaţiu într-un alt punct de 
pe Coridorul Namadii şi apoi să ne întoarcem la Vaced pentru a ne întâlni cu 
Comisarul. 

Chatterbox îşi drese gâtul, apoi spuse: 

— Am o presimţire proastă în legătură cu asta. 

Toată lumea se uită la Chatterbox. 

— Ce tot trăncăneşti? spuse Gunn. 

Soldatul, de obicei tăcut, îşi drese din nou gâtul. 

— Generalul Ambase a fost pierdut pe Kynachi. Călătorim prin hiperspaţiu cu 
tine, ucenicul lui Ambase. O navă de pe Kynachi ne urmează pe aceeaşi hiperlinie. 
Ambele nave se îndreaptă spre Coruscant. Chatterbox clătină din cap. Prea multe 
coincidente. 

Gunn se încruntă. 

— Asta e cea mai mare cantitate de cuvinte pe care am auzit-o de la tine. Până 
acum. 

Ignorând-o pe Gunn, Nuru spuse: 

— Crezi că ni s-a întins o cursă? 

Chatterbox aprobă din cap. 

— Dar cine trage sforile? spuse Knuckles cu o ridicare largă din umeri. Dacă e 


vorba de Supraveghetorul Umbrag şi de acoliții lui din Uniunea Tehnologică, au făcut 
o treabă neglijentă. l-am învins la Kynachi şi am ajutat la alungarea lor din spaţiul 
Chiss. Deci, cine altcineva ar putea să se joace cu noi? 

Breaker privi osciloscopul de pe consola comunicațiilor în timp ce răspundea: 

— Probabil că cel care a plantat un dispozitiv de urmărire pe Harpie. 

— Ce? spuse Gunn. Ce dispozitiv de urmărire? 

— Uită-te aici, spuse Breaker, arătând spre ecran. 

Nuru şi Gunn se apropiară pentru a vedea afişajul de date al sistemelor de 
comunicații ale Harpiei. 

— Fiți atenți la blip. 

— Nu văd niciun..., spuse Gunn. 

— Un moment, spuse Breaker. O clipă mai târziu, un mic cerc verde apăru pe 
afişajul de date. Acesta este al treilea blip în ultimul minut. Este un semnal de emisie 
intermitent. Nu pot localiza sursa, dar cu siguranţă provine de undeva de pe Harpie. 

— Ah, la naiba, murmură Gunn. 

Knuckles îşi lovi o parte a capului. Uitându-se la Nuru, spuse: 

— Piraţii Găurii Negre. Poate că ei au pus dispozitivul de urmărire. 

— Iată o altă posibilitate, zise Breaker. Poate că Uniunea Tehnologică a plantat 
dispozitive de urmărire pe fiecare navă de la sol în timpul ocupației Kynachi. Dacă s- 
a întâmplat aşa, ar putea să-l urmărească şi pe Comisarul Sommilor, la fel ca pe noi. 

— De asemenea, ne pot asculta transmisiunile, adăugă Gunn. La naiba! Asta 
ar putea explica cum a ajuns Umbrag să ne urmărească direct în spaţiul Chiss. 

— După spusele Cancelarului, zise Nuru, serviciile secrete ale Republicii cred 
că Uniunea va încerca să-l oprească pe Sommilor, dar... Nuru clătină din cap. Nu 
sunt convins că Uniunea Tehnologică este responsabilă pentru emițător. După cum a 
subliniat Knuckles, dacă încearcă să ne manipuleze, nu pare să facă o treabă bună. 

— Ar trebui să-i trimitem un avertisment Comisarului? întrebă Knuckles. 

— Nu, răspunse Nuru. Nu şi dacă nu putem stabili că este sigur. S-ar putea ca 
dispozitivul de urmărire să nu fi fost singurul lucru plantat. Din câte ştim, s-ar putea 
ca trimiterea unei transmisii de avertizare să declanşeze un explozibil ascuns. 

— Cum vreţi să procedăm, Comandante? întrebă Breaker. 

— Ne vom îndeplini ordinele şi vom duce misiunea până la capăt. Şi vom fi 
foarte, foarte atenți. Breaker, vei reseta navicomputerul pentru a ieşi din hiperspațiu 
la Vaced. Restul vom căuta dispozitivul de urmărire în interiorul navei. 

— Dar dacă transmițătorul nu se află în interior? întrebă Gunn. Dacă este pe 
fuzelaj? 

— Atunci vom cerceta carena după ce aterizăm pe Vaced. 

Breaker ieşi din cală şi se duse să reseteze navicomputerul. 

— Sharp şi Chatterbox, cercetaţi cala din dreapta şi compartimentele de 
întreținere, spuse Nuru. Knuckles şi Cleaver, voi acoperiți partea din stânga. Eu mă 
voi uita aici, iar Gunn se va uita la pupa. 

— Scuzaţi-mă, Comandante, zise Cleaver. Cum arată dispozitivul de urmărire? 

— Ar putea fi o cutie mică sau o carcasă compactă, probabil cu un spate 
magnetic, astfel încât să poată fi ataşat cu uşurinţă de un perete de compartimentare 
sau de o altă suprafaţă. Ar putea fi camuflat. 

Cleaver se uită la trapa de acces pentru întreținere de pe tavan şi spuse: 

— Am găsit ceva. 


— Serios? întrebă Nuru. Ce anume? 

Cleaver întinse mâna în sus şi apucă o cutie de metal care era fixată magnetic 
de cadrul trapei. Trăgând cutia, spuse: 

— Acesta este transmițătorul? 

Gunn râse. 

— Nu, Cleaver. Asta este o trusă de scule. Vezi? 

Luând cutia de la droid, făcu să-i alunece capacul pentru a-i arăta uneltele din 
interior. 

— Oh, spuse Cleaver. 

Gunn sigilă trusa de scule şi o aşeză din nou lângă cadru. 

— Haide, Cleaver, spuse Knuckles. 

leşi din cala principală, cu droidul pe urmele lui. 

Chatterbox, Sharp şi Gunn ieşiră din cală, lăsându-l pe Nuru în urmă. În timp 
ce Nuru începea să caute în fiecare colțişor al celui mai apropiat perete etanş, îi 
trecură prin cap mai multe gânduri. 

Poate că nu există un trădător la bord. Poate că un duşman viclean a fost cumva 
responsabil pentru trimiterea noastră în sectorul găurii negre. Poate că... 

Poate că nu mai am nicio idee în cine pot avea încredere. 

Nuru suspină. Îşi dori să poată cere cuiva să îl îndrume. Atinse cea de-a doua 
sabie de la centură. 

Ce ar fi făcut Maestrul Ambase dacă ar fi fost aici, acum? 

Şi apoi Nuru înghiţi în sec. Încă de la plecarea de pe Kynachi, îşi păstrase cu 
tărie convingerea că Ring-Sol Ambase era încă în viață. Dar acum, în timp ce Harpia 
Grăbită îl purta spre un viitor din ce în ce mai nesigur, se întrebă dacă nu cumva 
Ambase ar putea fi într-adevăr dispărut pentru totdeauna. 


Capitolul 3 


— Ring-Sol? spuse Contele Dooku. Mă auzi? 

Maestrul Jedi Ring-Sol Ambase era întins pe o saltea ridicată, în camera 
medicală improvizată - o cameră cu opt pereţi şi o singură fereastră. Deschise ochii 
şi îl văzu pe Contele Dooku, fostul Jedi şi actualul lider al Separatiştilor, stând lângă 
patul său. 

Un soldat clonă cu părul negru, îmbrăcat într-o tunică gri cu pantaloni asortați 
şi pantofi negri, stătea rezemat de un perete. Doi super droizi de luptă erau 
poziționațţi de o parte şi de alta a clonei, cu blasterele îndreptate spre soldat. 

Dooku îi zâmbi lui Ambase şi spuse: 

— Bună dimineața, prietene. 

Ochii lui Ambase se îndreptară spre fereastra care oferea o privelişte a 
aceluiaşi cer gri pe care îl văzuse ultima dată când fusese conştient. 

— Neaţa? murmură el, şi îşi dădu seama imediat că masca respiratorie nu-i 
mai acoperea jumătatea inferioară a feţei. Unde? 

— Încă în refugiul meu din sistemul Bogden, spuse Dooku. Eşti aici de mai 
bine de o săptămână. 

Amintirile se loviră precum nişte valuri în mintea lui Ambase. Distrugerea 
cargobotului său pe orbita planetei Kynachi. Leşinul într-o capsulă de salvare plină 
de gaz care transporta şi cinci soldați clone. Trezirea în camera cu opt pereţi, cu 
Dooku. Soldatul clonă care susținuse că el şi Ambase se despărțiseră pe Kynachi şi 
că nu-şi amintea să-l fi găsit pe Ambase sau să fi părăsit Kynachi. Holoinregistrarea 
care părea să confirme că ucenicul lui Ambase, Nuru Kungurama, fusese un pasager 
clandestin pe cargobotul condamnat. 

Ambase îşi drese gâtul. 

— Dooku... ce vrei? 

— Nu eşti prizonierul meu, Ring-Sol. Te-am adus aici doar pentru că aveai 
nevoie disperată de ajutor. Arătă spre regulatoarele medicale şi maşinile de 
diagnosticare de pe cealaltă parte a patului. Toate citirile indică faptul că sistemul 
tău pulmonar s-a îmbunătățit. 

— M-ai ținut... în viață? 

— Poate că nu-ți aminteşti, dar ţi-am promis că te vei întoarce în siguranţă la 
Templul Jedi. Cu toate astea, încă nu eşti în stare să călătoreşti. Cred că ar fi mai 
bine să mai rămâi aici câteva zile. 

Ambase nu avu niciun motiv să creadă că Dooku spunea adevărul. Îşi păstră o 
expresie neutră. Dooku îl bătu pe umeri pe Ambase. 

— Când vei fi suficient de puternic, un transportor nemilitar te va aştepta 
pentru a te duce pe Coruscant. Dar, Ring-Sol... sper că înţelegi că nimeni nu este în 
siguranță în Republică. Îţi aminteşti ce ţi-am spus despre Darth Sidious? 

— Da, mârâi Ambase. Eu... îmi amintesc. 

De fapt, afirmaţia lui Dooku că un Lord Sith pe nume Darth Sidious controla 
membrii Senatului nu fusese o noutate pentru Ambase. La fel ca şi alți Maeştri Jedi, 
analizase raportul lui Obi-Wan Kenobi despre Dooku şi Bătălia de pe Geonosis. Şi, la 


fel ca Obi-Wan, Ambase nu putea decât să presupună că Dooku minţea. 

— Şi îți aminteşti şi de holoregistrare? continuă Dooku. Cea pe care a 
recuperat-o acest soldat din cargobotul care a fost distrus la Kynachi? 

Dooku dădu uşor din cap spre clona captivă. 

Ambase aruncă o privire spre clonă. 

— Mi-ai spus că numele tău este... Sharp? 

Clona răspunse cu un semn din cap. 

— Deşi înregistrarea nu a prezentat nicio dovadă că ucenicul tău a sabotat 
cargobotul înainte să ajungă la Kynachi, spuse Dooku, ar trebui să înţeleg că nu ştiai 
că se ascunsese într-un dulap de utilități de lângă staţia tehnică. Evident, nu numai 
că a supraviețuit distrugerii navei, dar a şi preluat comanda trupelor tale. 

Ambase se întrebă dacă nu cumva clona vorbise prea mult cu Dooku. Îi aruncă 
o privire clonei, care făcu o grimasă. 

Dooku clătină din cap cu tristeţe. 

— Nu-mi pot imagina nicio explicație bună pentru acțiunile lui Nuru 
Kungurama şi recunosc că mă tem de ce e mai rău. Lorzii Sith manipulează atât 
Ordinul Jedi, cât şi Senatul. Trebuie să admitem posibilitatea ca Sithul să fi întors 
ucenicii Jedi împotriva propriilor lor Maeştri. 

Nuru? În alianță cu un Sith? În ciuda antrenamentului Jedi al lui Ambase de a- 
şi reprima emoțiile, simți un val de indignare față de Dooku pentru că sugerase acea 
posibilitate. 

Dooku îşi aşeză uşor mâna pe umărul lui Ambase. 

— Pe Forţă, sper că Nuru este nevinovat de orice nelegiuire. Pentru că dacă nu 
este... Dooku îşi retrase mâna. Nu te înşela în privința scopurilor mele în acest 
război, Ring-Sol. Sithul trebuie să fie distrus. 

Auzind asta, Ambase simţi ceva şi mai neaşteptat. O mică înțepătură de frică. 

— Mi s-a adus recent la cunoştinţă, continuă Dooku, că Nuru a pus mâna pe 
Depozitul Bilbringi. S-ar putea să fie doar un zvon, dar... 

Distrat, se uită spre singura uşă a încăperii şi văzu un mic droid cu o antenă 
care se prelungea din vârful capului şi care intră în cameră. Droidul se opri în fața 
lui Dooku. 

— Mă scuzațţi. Stăpâne, spuse droidul. Prezența dumneavoastră este necesară 
pe Pista de Aterizare numărul 3. 

Micul droid se întoarse apoi şi plecă. Dooku se îndepărtă de patul lui Ambase. 

— Trebuie să mă ocup de o chestiune măruntă, apoi voi pregăti un transportor 
pentru ca tu să poți pleca oricând doreşti. 

Le făcu semn super droizilor de luptă, care se îndepărtară de clonă şi ieşiră 
rapid din cameră. În timp ce droizii se îndepărtau cu zgomot, Dooku privi clona şi 
adăugă: 

— Poţi rămâne cu Comandantul tău, dar droizii vor fi chiar afară. 

Şi apoi Dooku plecă, pelerina lui curgând ca un val întunecat în urma lui. 

Clona privi uşa şi ascultă o clipă, apoi ridică o mână pentru a-şi ciupi cu 
dezinvoltură lobul urechii. Ambase nu avu nicio dificultate în a înţelege gestul clonei. 

Separatiştii probabil că ascultă. 

Ambase studie trăsăturile mulatre ale clonei. Clona era identică cu celelalte din 
armata Republicii. În ciuda aspectului, Ambase se întrebă în tăcere despre 
identitatea şi originea sa. Clonele pot fi spălate pe creier? Pot să mintă? Sau acest om 


este chiar o clonă? Ar putea fi un impostor Separatist modificat chirurgical? Jediul nu 
se putea gândi la nicio modalitate de a dovedi că omul fusese membru al nefericitei 
forțe de intervenţie trimisă la Kynachi, cu atât mai puţin că era soldatul numit 
Sharp. 

Ambase se uită spre fereastră. 

— Suntem în sistemul Bogden? 

— Nu pot spune cu siguranță, domnule, răspunse clona. Se apropie de 
fereastră şi îşi lovi degetele de ea. Se simte dură, ca şi cum ar fi oțel transparent. 

Acesta era un aliaj metalic complet transparent, utilizat în mod obişnuit pentru 
hublourile navelor, precum şi pentru ferestrele clădirilor care necesitau o securitate 
sporită. 

— Ce este afară? 

— Platforme de aterizare. Trei nave. Plouă tare. Cred că una dintre nave este 
nava solară a lui Dooku. Alta arată ca transportorul Kuat în care eram când ne-au 
găsit droizii de luptă. Se pare că o repară nişte droizi astromeci. 

— Dar cea de-a treia navă? 

— Nu o văd bine, domnule. E prea multă ploaie. 

Ambase îşi flexă degetele de la mâna dreaptă. 

— Presupun că nu mi-ai văzut sabia de lumină? Sau centura utilitară? 

— Nu, domnule. Aşa cum v-am spus mai devreme... Acum vă căutam pe 
Kynachi, în următoarea clipă m-am trezit în spatele comenzilor unui transportor 
prăbuşit, cu o lovitură în ceafă. V-am găsit inconştient, legat de un pat din cală. Apoi 
au sosit comandourile de droizi. Clona îşi frecă ceafa. Dacă droizii v-au luat sabia, eu 
nu i-am văzut făcând-o. 

— Cum am ajuns din transportorul prăbuşit în acest loc? Cu vreo navă? 

— Nu, domnule. Droizii ne-au adus direct aici cu un speeder. 

Privind în continuare pe fereastră, Ambase spuse: 

— Dintre toate lumile din galaxie, am reuşit să ajung pe una în care are o 
ascunzătoare Contele Dooku. 

Clona îşi frecă din nou ceafa. 

— Dacă mi-aş putea aminti ce s-a întâmplat pe Kynachi. 

Ambase se uită la clonă. 

— Sper că nu ai fost... maltratat. 

— Nu, domnule. Droizii mă ţin într-o celulă din apropiere. Au încercat să mă 
interogheze, dar nu am vorbit. 

— Dar Dooku a aflat că Nuru a fost la Kynachi. 

Clona făcu din nou o grimasă. 

— Nu i-am spus eu, domnule. Separatiştii au luat jurnalul de bord al 
cargobotului nostru când m-au capturat. Când Dooku a văzut înregistrările din 
jurnal, l-a recunoscut imediat pe Kungurama. 

Ambase zâmbi. 

— Aş fi fost mai surprins dacă Dooku nu l-ar fi recunoscut pe Nuru, şi nu doar 
pentru că Nuru este atât de distinctiv. Ambase îşi întoarse privirea spre fereastră. 
Acum unsprezece ani, când l-am găsit pe băiat într-o capsulă de salvare la marginea 
Spaţiului Sălbatic... Dooku era cu mine. 

— Dooku era încă Jedi pe atunci? 

— Aşa este. 


Clona fu pe punctul de a pune o altă întrebare, când un zgomot indică faptul 
că droizii erau pe cale să reintre în cameră. Vorbind într-o şoaptă grăbită, Ambase 
spuse: 

— Trebuie să ne scoţi de aici. 

— Lucrez la asta, domnule, răspunse clona, chiar în momentul în care intrară 
droizii. 


O ploaie puternică cădea în timp ce Contele Dooku ieşea din castelul său, o 
structură în formă de turlă cocoțată în vârful unui munte de pe luna Kohlma a lui 
Bogden. Într-o mână, Dooku purta centura utilitară a lui Ambase. În timp ce se 
îndrepta spre platformele de aterizare a navelor, un dispozitiv cu repulsorilift în formă 
de disc zbura deasupra capului său, proiectând un scut energetic subțire pentru a 
devia ploaia de corpul său. Dooku trecu pe lângă propria sa navă, care se afla pe 
platforma de aterizare numărul 1, dar şi pe lângă următoarea platformă, unde o 
echipă de droizi astromeci repara cu sârg un transportor Kuat din clasa Corona. 

Pe cea de-a treia platformă de aterizare se afla o navă din clasa MandalMotors 
Pursuer, o navă groasă, în formă de pană, care avea ataşat un braț stâng distinctiv 
care adăpostea un grup de propulsoare puternice. Un bărbat îmbrăcat într-o armură 
gri cu albastru, segmentată, rezistentă la explozii, stătea nemişcat lângă navă, 
aşteptându-l pe Dooku. Bărbatul avea o puşcă cu lunetă cu ţeavă lungă, o pereche 
de pistoale blaster în tocuri încrucişate la centură şi un pachet propulsor fixat pe 
spate. Pachetul era înarmat cu o rachetă de urmărire antivehicul. Capul bărbatului 
era complet ascuns de o cască cu vizieră în formă de T, semn distinctiv al unui 
războinic Mandalorian. 

Văzându-l pe Mandalorian, Dooku îşi aminti de o altă întâlnire de pe Kohlma 
care avusese loc cu mai bine de zece ani în urmă, când îl recrutase pe Jango Fett ca 
şablon pentru armata de clone, acum înfloritoare. După cum îşi amintea Dooku, 
plouase şi atunci. 

Fără să-şi întrerupă pasul, Dooku îşi împinse pelerina la spate, îşi duse mâna 
la o pungă de piele de la centură şi eliberă în aer trei mici sfere argintii. Sferele 
scoaseră sunete simultane de pocnituri în timp ce străpunseră câmpul energetic 
personal al lui Dooku. Propulsate de motoare repulsor în miniatură, fiecare glob 
porni într-o direcţie diferită şi urcară rapid pe cerul ploios. Apoi, sferele se întoarseră, 
coborând rapid spre Mandalorian. Mâinile înmănuşate ale bărbatului zburară la 
centură şi luară pistoalele chiar în momentul în care un glob deschise focul. Ignoră 
şirul de fulgere energetice care treceau pe lângă el, în timp ce trase un singur foc, 
pistolul său scoțând un sunet abia audibil. Primul glob fu spulberat în aer. Al doilea 
glob trase din spate. Mandalorianul se învârti pe piciorul stâng şi căzu în poziţie 
ghemuită în timp ce îşi ridica celălalt pistol. Fulgerele de energie sfâşiară pământul 
în locul în care tocmai stătuse în timp ce el riposta cu un alt foc de armă. Globul 
explodă. Al treilea glob lovi placa de umăr a Mandalorianului în timp ce se îndrepta 
spre el. Acesta îşi băgă pistoalele înapoi în tocurile lor, apoi luă puşca. Apucând 
țeava puştii, lovi cu putere spre globul care se apropia. Patul puştii se izbi de glob, 
trimițând o puzderie de bucăţi mici de metal pe pista de aterizare. 

— Impresionant, spuse Dooku în timp ce se oprea în fața Mandalorianului. Eşti 


foarte bine recomandat de către liderul tău. Mă bucur că a fost de acord cu cererea 
mea de asistență din partea Gărzii Morţii şi apreciez faptul că ai călătorit atât de 
repede spre Kohlma. 

Mandalorianul îşi puse puşca înapoi pe umăr. Numele lui era Hudu Shiv, dar 
nu avea niciun motiv să facă prezentări. 

— Comandantul Gărzii Morţii a spus că aveţi o misiune pentru mine. 

Vocea lui joasă suna ca un mârâit reținut, în timp ce se auzea prin filtrul 
difuzorului încorporat în casca sa. 

Dooku scoase din buzunar un holoproiector compact şi îl activă pentru a afişa 
o imagine tridimensională a unui bărbat cu părul rar. 

— Comisarul Langu Sommilor, un reprezentant al Kynachi, se află în prezent 
în drum spre o întâlnire cu Senatul Galactic de pe Coruscant. Sursele mele mi-au 
spus că nava lui Sommilor va realimenta la principalul port spaţial de pe Vaced în 
aproximativ şase ore standard. Dooku apăsă un întrerupător de pe holoproiector, iar 
holograma lui Sommilor fu înlocuită de imaginea cargobotului Suwantek Systems al 
reprezentantului. Sommilor se va întâlni pe Vaced cu un Jedi care conduce o echipă 
de patru soldaţi clone ai Republicii. Dooku apăsă din nou comutatorul, iar 
holograma navei fu înlocuită de imaginea unui băiat cu pielea albastră şi ochi roşii. 
Acest Jedi, Nuru Kungurama, a fost desemnat să îl escorteze pe Sommilor până pe 
Coruscant. 

Studiind holograma, Shiv spuse: 

— Jediul este un copil? 

— La orice vârstă, un Jedi este un Jedi, spuse Dooku. Kungurama nu trebuie 
subestimat. Opri holoproiectorul şi i-l înmână războinicului. l-am promis liderului 
vostru că va veni curând ziua în care Garda Morţii va recuceri Mandalore de la laşii 
care au preluat puterea şi că veți avea tot sprijinul forțelor Separatiştilor. Dar, 
deocamdată, este prea devreme pentru a dezvălui întoarcerea Gărzii Morţii sau pentru 
a permite Senatului Galactic să suspecteze că un războinic Mandalorian umblă liber 
şi ucide. Secretul este esenţial pentru această misiune. 

Mandalorianul nu îşi irosi cuvintele. 

— Pe cine vrei să ucid? 

Dooku zâmbi. Îi spuse Mandalorianului exact ce voia să facă pe Vaced. În timp 
ce vorbea, îi înmână Mandalorianului centura utilitară a lui Ambase. După ce 
termină de dat instrucțiuni, spuse: 

— Vânătoare fericită. 

Apoi se întoarse şi începu să se îndrepte spre castelul său, luându-și cu el 
deflectorul de ploaie personal. 

Mandalorianul urcă la bordul navei sale şi sigilă trapa. Stând pe podeaua cu 
grătare a sasului, apăsă un comutator de pe perete pentru a activa un inel de duze 
de decontaminare care îi curățară şi uscară instantaneu armura prin pulverizare. Se 
îndreptă apoi spre cabina de pilotaj. După câteva secunde, motoarele navei se 
aprinseră, trimițând o explozie de abur în ploaia din spatele propulsoarelor. 

În timp ce nava decola şi urca printre nori, Shiv fu încrezător că va aduce 
moartea pe Vaced. 


Capitolul 4 


lahtul Metalorn voluminos al lui Umbrag ieşi din hiperspaţiu la marginea 
exterioară a sistemului Bilbringi. Partea din față a iahtului semăna cu o furculiță cu 
trei vârfuri. Restul navei arăta ca o cutie lungă cu protuberanţe de tunuri laser 
automate. La o clipă după sosirea iahtului, şase barje imense cu drone ieşiră şi ele 
din hiperspaţiu pentru a se materializa chiar în spatele iahtului. 

— Scanăm chiar acum, spuse unul dintre cei doi droizi de la comenzile de 
navigaţie de pe puntea iahtului. Nu există niciun semn de nave inamice. 

— Continuaţi să scanați pentru orice altă navă în afară de ale noastre, spuse 
Umbrag din spatele măştii respiratorii. 

Îmbrăcat într-un costum de presiune blindat, umanoidul Skakoan cu pielea 
verde se împinse din scaunul său de comandă şi se deplasă lângă pilotul droid. Ochii 
lui rotunzi se mijiră în spatele ochelarilor cu rame metalice în timp ce privea prin 
fereastra principală. 

— Uită-te la toți acei asteroizi de acolo. Trebuie să fie cu miile. 

— Da, domnule, spuse droidul pilot. 

Umbrag se încruntă. 

— Aveam totul sub control pe Kynachi până când a apărut acel puşti Jedi. 

— Ştiu că aveaţi, domnule, spuse droidul cu simpatie. 

— Şi apoi, după ce am pus mâna pe acea staţie spațială de la marginea 
Spaţiului Sălbatic, am fost atacat de pirați! 

— Îmi amintesc, domnule, spuse droidul. Şi eu am fost acolo. 

— Contele Dooku m-a asigurat că nu vom întâmpina probleme la Depozitul 
Bilbringi, dar nu vreau să risc. Barjele transportă suficiente materiale de construcție 
pentru a construi o mică flotă de nave de război. Uniunea Tehnologică nu-şi poate 
permite să le piardă. 

— Bineînţeles că nu, domnule. 

— Mi-aş fi dorit ca Dooku să fi trimis mai mult de doisprezece droizi de luptă în 
această misiune. 

— Şi eu, domnule. 

— Nu ştiu de ce trebuie să aştept o săptămână întreagă pentru întăriri. Nu 
există niciun semn de alte nave? 

— Nu, domnule. 

— Stabileşte un curs prin câmpul de asteroizi. 

— Da, domnule. 

Pilotul întinse un braț de interfață pe care îl conectă la computerul de navigație 
al iahtului, în timp ce degetele sale metalice băteau la alte comenzi. Întorcându-se 
către copilotul său, spuse: 

— Ordonă barjelor să ne urmeze exemplul şi setează tunurile laser pentru a 
trage în asteroizii rătăcitori. 

Copilotul bătu la alte comenzi. 

— Barjele sunt pregătite. Tunurile laser sunt pregătite. 

— Du-ne înăuntru, spuse Umbrag. 


lahtul intră în câmpul de asteroizi, urmat de barjele cu drone. În timp ce se 
îndreptau spre cel mai mare asteroid, doi asteroizi mai mici, cu orbite excentrice, se 
rostogoliră spre iaht, iar tunurile laser deschiseră focul. În timp ce ambii asteroizi 
fură imediat transformați în praf spațial, copilotul strigă: 

— Luaţi asta, câini Republicani! 

Droidul pilot se uită la copilot. 

— Aceia erau asteroizi, nu câini Republicani. 

— Ştiu, spuse copilotul. Dar dacă ar fi fost câini Republicani, mi-ar fi plăcut 
să-i distrug chiar aşa, şi... 

— Linişte! răcni Umbrag. 

Câteva minute mai târziu, iahtul şi barjele ajunseră la Depozitul Bilbringi. 
Umbrag aruncă o privire pe fereastră ca să vadă grupul de platforme de aterizare, 
structuri modulare şi dane de andocare care se vedeau pe suprafața asteroidului 
enorm. Deşi lumini puternice îluminau zonele de aterizare şi de andocare şi arătau 
că cel puţin o parte din generatoarele depozitului funcționau, nu exista nicio 
activitate vizibilă. 

— Depozitul pare abandonat, domnule, spuse droidul pilot. 

— Nu, nu este abandonat, spuse Umbrag. Potrivit Contelui Dooku, a fost, până 
de curând, proprietatea unei Hutte care l-a donat cauzei Separatiste. 

— Serios? zise droidul. Nu am auzit niciodată ca Huttii să fi donat ceva cuiva. 

Umbrag suspină. 

— S-a întâmplat ceva, domnule? 

— Mi-e dor de Kynachi, spuse Umbrag cu tristeţe. Ridicând mâna înmănuşată, 
îşi strânse pumnul. Dacă voi pune vreodată mâna pe acel Jedi băgăreţ, îl voi strânge 
de gât până îi va sări capul ăla albastru. 


— Ai grijă la cap, puştiule! spuse Gunn când Nuru intră în cabina de pilotaj a 
Harpiei Grăbite. Ar fi bine să-ţi pui centura de siguranță. leşim din hiperspațiu în 
cinci minute. 

Nuru îşi puse centura în scaunul din spatele lui Gunn şi al lui Chatterbox. În 
afara ferestrelor din oţel transparent ale cabinei de pilotaj, hiperspaţiul se vedea ca o 
cascadă torențială de lumini strălucitoare. Gunn se uită înapoi la Nuru şi spuse: 

— Când ieşim din hiperspaţiu, vom transmite un cod fals de transponder. Nu 
vrem ca Harpia să atragă vreo atenţie nedorită în sistemul Vaced, aşa că vom apărea 
pe senzori ca o navă comercială de pe Coruscant. 

— Sună practic, spuse Nuru. Mi-aş fi dorit doar să fi putut găsi transmițătorul 
ascuns înainte să ajungem pe Vaced. 

— Şi eu, spuse Gunn. Sper să pun mâna pe cel care l-a plantat! 

Dacă nu cumva cel care l-a plantat pune primul mâna pe noi, gândi Nuru. Îi privi 
pe Gunn şi pe Chatterbox în timp ce-şi ajustau instrumentele în vederea pregătirii 
pentru ieşirea în spațiul real. Din câte putu vedea, păreau să aibă totul sub control. 
Dar asta am crezut şi înainte să ajungem la gaura neagră. 

Câteva minute mai târziu, cascada hiperspaţiului dispăru şi fu înlocuită brusc 
de un câmp stelar. Gunn verifică ecranele, apoi apăsă pe comenzi pentru a îndrepta 
Harpia spre cea mai apropiată planetă, care era orbitată de o singură lună mică. 


— Bine aţi venit în sistemul Vaced, spuse ea. 

Nuru observă câteva nave mici în depărtare, care se deplasau spre şi dinspre 
planeta Vaced. 

— Gunn, scanerele tale pot determina dacă vreuna dintre acele nave aparține 
Uniunii Tehnologice sau altor facțiuni Separatiste? spuse el. 

Gunn examină un alt ecran. 

— Citirile indică faptul că sunt doar nave comerciale şi crucişătoare private. 

— De unde ştii că nu folosesc coduri de transponder false ca şi noi? 

— Puştiule, dacă încep să tragă în noi, voi trage şi eu, bine? Acum stai jos şi 
lasă-mă să zbor. Cu cât aterizăm mai repede, cu atât mai repede găsim 
transmițătorul, ne întâlnim cu Comisarul de pe Kynachi şi plecăm spre Coruscant. 
Uitându-se la Chatterbox, adăugă: Dacă nu cumva, desigur, găsim o poveste de 
dragoste pe Vaced, caz în care am putea rămâne o vreme. 

— Inima mea e în flăcări, murmură Chatterbox. 

Gunn îl lovi în umăr. 

— Chiar nu ştii când să-ţi ţii gura închisă, nu-i aşa?! 

Gunn şi Chatterbox cu siguranţă nu se comportă ca nişte sabotori şireți, gândi 
Nuru. Încă o dată, se trezi punând la îndoială suspiciunile lui Sharp. 


Harpia încă se deplasa spre planeta verde când o altă navă ieşi din hiperspațţiu 
şi intră în sistemul Vaced. Nava era un MandalMotors Pursuer, iar în carlinga ei se 
afla asasinul Mandalorian Hudu Shiv. 


Capitolul 5 


— Uită ce am spus despre romantism, spuse Lalo Gunn în timp ce îi conducea 
pe Chatterbox şi pe Nuru Kungurama în josul rampei Harpiei Grăbite. Locul ăsta e o 
groapă de gunoi. 

Portul spaţial Vaced era o mică întindere de platforme de aterizare şi câteva 
clădiri dărăpănate, dintre care una părea a fi un post comercial. Erau vizibili mai 
mulți muncitori şi mecanici. Nuru privi spre zona împădurită de dincolo de 
spaţioport. 

— Nu i-aş spune chiar o groapă de gunoi, Căpitane Gunn. Planeta e remarcabil 
de frumoasă în felul ei, iar portul spaţial are un farmec pitoresc. 

Chatterbox, care purta un poncho pentru a-şi ascunde armura, îl bătu pe 
Nuru pe umăr. Nuru se întoarse şi îl văzu pe soldatul clonă privindu-l fix. 

— Dacă mă gândesc mai bine, adăugă Nuru în grabă, pădurile sunt probabil 
pline de creaturi vicioase şi bănuiesc că portul spaţial are facilități limitate. Recunosc 
că ştiu puţine lucruri despre romantism, dar mă îndoiesc că l-ar găsi cineva vreodată 
aici. 

Aruncă o privire către Chatterbox, care îi răspunse cu o mişcare aprobatoare 
din cap. 

— Da? spuse Gunn. Ei bine, s-ar putea să-ți schimbi părerea despre 
romantism dacă te mai întâlneşti vreodată cu Veeren. 

Veeren, cunoscută şi sub numele de Aristocra Sev'eerenuruodo, ambasadoare 
a Dominaţiei Chiss, fusese primul Chiss pe care îl întâlnise Nuru vreodată. 
Gândindu-se la ea, simți cum fața i se aprinde într-o nuanţă de albastru ceva mai 
intens. 

— Nu trebuie să mă asculţi, puştiule, continuă Gunn. Dar, după cum văd eu 
lucrurile, dacă întâlneşti pe cineva care îți place, ai putea la fel de bine să-i spui asta. 
Altfel, s-ar putea să regreți că nu ai spus ceva atunci când ai avut ocazia. 

Nuru se gândi dacă să răspundă la comentariul lui Gunn, dar fu distras de un 
zgomot neobişnuit care venea de dincolo de perimetrul portului spațial. 

— Ce este zgomotul ăsta? întrebă el. 

— Swoopuri, spuse Gunn. Par a fi o grămadă. Se uită la Nuru şi la Chatterbox. 
Să nu-mi spuneți că nu ați mai auzit de swoopuri până acum. 

Nuru îşi înclină capul într-o parte, iar Chatterbox ridică din umeri. 

Gunn suspină. 

— O bicicletă swoop este practic un motor repulsorlift cu un scaun pe el, de 
obicei pentru un singur călăreț. 

— Ca o bicicletă speeder? spuse Nuru. 

— Mai mare şi mai rapidă. Mult mai puternică. Cu siguranţă nu e pentru copii. 

— Nu mă gândeam să călăresc una prea curând, spuse Nuru. Trebuie să găsim 
transmițătorul înainte de sosirea Comisarului Sommilor. Mă întorc imediat. 

Nuru se întoarse pe rampa de îmbarcare a navei. Îi găsi pe Breaker, Sharp, 
Knuckles şi Cleaver în cala principală. Ca şi Chatterbox, celelalte clone nu purtau 
căştile şi aveau poncho-uri puse peste armură, iar Cleaver se strecurase într-o robă 


cu glugă. Nuru îi instruise pe toți membrii Echipei de Evadare să se acopere, 
deoarece nu doreau să atragă atenția populaţiei locale. Pentru a diminua 
asemănarea dintre clone, Knuckles şi Breaker purtau şepci de culori diferite, iar 
Sharp avea un set de ochelari de protecție fixați pe frunte. 

— Putem ieşi afară, Comandante? întrebă Breaker. 

— Da, răspunse Nuru. Dar trebuie să fim precauțţi. Breaker, tu şi cu mine vom 
sta de pază în timp ce toți ceilalți vor cerceta corpul navei pentru a găsi 
transmițătorul. 

— Îmi cer scuze, Comandante, spuse Sharp, dar poate ar trebui să stau eu de 
pază? Am o vedere ascuțită. Aşa mi-am primit porecla, ştiţi doar. 

Nuru zâmbi politicos, deoarece Sharp menţionase de mai multe ori originea 
poreclei sale. 

— Mulţumesc, Sharp, dar pentru a găsi transmiţătorul s-ar putea să fie nevoie 
şi de o vedere ascuţită. 

— Cum doriți, Comandante, răspunse Sharp. 

Knuckles şi Breaker ieşiră din cală, cu Cleaver chiar în urma lor. Sharp păşi 
lângă Nuru şi îi şopti: 

— Comandante, sunteţi sigur că nu ați prefera să vă însoțesc ca observator? 
Până nu-l identificăm pe sabotor nu ar trebui să luăm nicio... 

— Voi fi în regulă, spuse Nuru. Am încredere în tine să îți păstrezi vederea 
ascuţită asupra tuturor celorlalți. 

— Foarte bine, domnule. 

Sharp şi Nuru păşiră afară. Îi găsiră pe ceilalți stând pe pista de aterizare lângă 
Harpie. Knuckles se întinse. 

— Te simţi bine să respiri aer curat măcar de data asta, nu-i aşa? 

— Sigur că da, spuse Breaker. 

— N-aş avea de unde să ştiu, adăugă Cleaver. Eu nu respir. 

Knuckles îi aruncă o privire lui Sharp şi spuse: 

— Cred că unii dintre noi preferă aerul filtrat, cel puţin în timpul somnului. 
Nu-i aşa, Sharp? 

Knuckles râse. Sharp zâmbi şi se întoarse spre Nuru. 

— Knuckles glumeşte doar pe seama mea. Mi-am făcut obiceiul de a dormi cu 
casca pe cap. Ajută la înăbuşirea zgomotului motoarelor navei. 

— De fiecare dată când am adormit purtând casca, spuse Knuckles, m-am 
trezit cu gâtul înțepenit. 

— Terminaţi cu pălăvrăgeala, strigă Gunn. Găsiţi transmițătorul ăla nenorocit. 

Cobori o scară de întreținere extensibilă care se întindea până la corpul 
superior al navei. Chatterbox şi Cleaver o urmară pe Gunn pe scară, în timp ce 
Sharp şi Knuckles începură să caute transmițătorul pe corpul inferior. 

În timp ce Nuru şi Breaker se plimbau încet în jurul navei, Breaker spuse: 

— Aveţi vreo idee despre ce am putea căuta, Comandante? 

— Nu chiar, spuse Nuru în timp ce treceau pe lângă o platformă de aterizare 
vecină, unde un mecanic Arcona cu un cap în formă de nicovală lucra la nava sa de 
curierat. Orice pare a fi o problemă, cred. 

Breaker aruncă o privire peste umăr pentru a se asigura că ceilalți membri ai 
Echipei de Evadare nu-l vor putea auzi. Apoi şopti: 

— Cer permisiunea de a vorbi liber, Comandante? 


— Da, bineînţeles. 

— Este vorba despre activarea transponderului hiperspațial al Harpiei. Chestia 
este că sunt sigur că nu am făcut-o eu, domnule. Şi nu e chiar uşor să îl activezi 
accidental. 

Vorbeşte ca Sharp, gândi Nuru cu o oarecare îngrijorare. În schimb, şopti: 

— Sugerezi că l-a activat cineva în mod deliberat? 

— Nu ştiu, domnule. Dar Sharp mă ajuta cu verificarea sistemelor şi... 
Comandante, ați observat ceva ciudat la Sharp? 

Nuru se gândi să-i spună lui Breaker despre suspiciunile lui Sharp cu privire 
la sabotorul de pe Harpie, dar se hotări să nu o facă. 

— De ce întrebi? răspunse el. 

— În ultima vreme, pare... ei bine, că se păzeşte. Şi, la fiecare câteva zile, ne 
aminteşte tuturor despre vederea lui ascuțită. Chatterbox şi cu mine am fost cu el 
când Căpitanul Lock l-a poreclit Sharp - nu e ca şi cum am putea uita. 

— Am observat că Sharp a menționat de mai multe ori asta, dar nu m-am 
gândit prea mult la spusele lui. 

— Tocmai, adăugă Breaker. Sunt îngrijorat. Când ne vom întoarce pe 
Coruscant, îi voi recomanda să consulte un consilier pentru clone, doar ca să mă 
asigur că totul este în regulă cu... 

Zgomotele se auziră din nou de dincolo de zona împădurită de lângă portul 
spaţial. Întorcându-se cu faţa la copacii înalți, Breaker spuse: 

— Se pare că sunt motoare repulsorlift. 

— Gunn mi-a spus că sunt motociclete swoop. 

Şi apoi, cinci swoopuri apărură la vedere, lansându-se dintr-un grup de copaci 
de la marginea pădurii. Chiar şi de la distanţă, Nuru putu vedea că motociclistul de 
pe cel mai din spate swoop era un umanoid neobişnuit de mare. 

Cele cinci swoopuri se îndreptară spre portul spațial, apoi liderul ambală 
motorul şi viră spre pista de aterizare a Harpiei. Ceilalţi motociclişti îl urmară. 

Deasupra Harpiei, Gunn văzu swoopurile şi spuse: 

— Atenţie, băieţi. 

Ceilalți membri ai Echipei de Evadare se opriră din căutarea transmițătorului 
şi îşi îndreptară atenția către motocicliştii care se apropiau. Păşind în fața lui Nuru, 
Breaker băgă mâna sub poncho pentru a-şi lua pistolul blaster. 

— Rămâi calm, Breaker, spuse Nuru. S-ar putea să fie inofensivi. 

Cei cinci motociclişti îşi opriră motoarele la marginea platformei de aterizare. 
Cu toţii aveau la centură pistoale blaster. Motociclistul din frunte purta o cască cu 
un corn mare, cu vârf ascuţit, care se ridica deasupra vizorului. Îşi scoase casca 
pentru a descoperi că avea o gaură deasupra vizierei şi că, de fapt, cornul era o parte 
din propriul său cap fără păr. Motociclistul avea pielea de un galben murdar şi ochii 
mari şi negri. Nuru recunoscu extraterestrul ca fiind un Advozse. 

Alți trei motociclişti îşi scoaseră căştile pentru a se dezvălui ca fiind bărbați 
umani cu fețele nebărbierite. Motociclistul monstruos de pe şaua din spate era 
singurul care nu purta cască, iar Nuru îşi imagină că puțini producători făceau căşti 
pentru capete atât de mari. Uriaşul avea pielea portocalie şi urechi lungi şi ascuțite 
care îi ieşeau pe lângă cap. Purta o vestă peste toracele fără cămaşă, expunând o 
masă muntoasă de muşchi. Părul negru murdar îi atârna din craniu, iar un inel 
mare de aur îi atârna sub nări. Nuru nu recunoscu specia uriaşului şi bănui că era 


un hibrid, posibil un amestec de om şi Moggonit. 

Uriaşul îşi cobori corpul masiv de pe swoop, care se adaptă la pierderea de 
greutate înălțându-se câţiva centimetri înainte să se stabilizeze. Nuru presupuse că 
avea cel puţin doi metri înălțime. Uriaşul se întoarse cu fața spre Nuru şi rânji, 
dezvăluind o mulțime de dinți ascuțiți. 

Ceilalți motociclişti rămaseră pe swoopurile lor. 

Advozse clipi din ochii lui negri la Breaker şi spuse: 

— Bine ai venit pe Vaced, străine. Eu sunt Frutchoo. Eu reprezint legea pe aici, 
iar aceştia sunt adjuncții mei. 

Uriaşul mormăi. 

— Ştii că nu-mi place să mi se spună adjunctul tău, Frutchoo. Nimeni nu-mi 
dă ordine. 

— Scuzaţi-mă, spuse Frutchoo. Am vrut să spun asociații mei. 

— Drăguţ din partea ta să ne saluți, spuse Breaker. 

Uriaşul căscă. 

— Putem să terminăm odată cu asta? Vreau să mă duc să beau ceva. 

— Întotdeauna vrei să bei ceva, spuse unul dintre motocicliştii umani. Eşti un 
împătimit al berii. 

Uriaşul întinse o mână, îl apucă pe celălalt motociclist de guler, îl ridică de pe 
swoop şi răcni: 

— Ai ceva împotriva fozberii? 

— Nu! icni motociclistul. 

— Bine, spuse gigantul. 

Îşi eliberă strânsoarea, iar motociclistul ateriză greoi pe şaua swoopului său. 

Ignorându-şi aliații, Frutechoo continuă: 

— Este de datoria mea să colectez taxa de port spaţial de la toți noii sosiți. 
Taxa este un fel de asigurare. Împiedică să se întâmple ceva rău cu nava ta. Arătă 
spre mecanicul Arcona din apropiere. Tipul ăla probabil că nu şi-ar fi reparat acum 
placa de propulsie dacă ar fi plătit taxa. 

Auzind acest lucru, Arcona scuipă cu indignare: 

— Am plătit taxa! 

— Nu destul de repede, spuse Frutchoo ridicând din umeri. 

— Nu vrei să ţi se plătească taxa de port spaţial, zâmbi Nuru. 

Frutchoo clătină din cap şi spuse: 

— Nu vreau să mi se plătească taxa de port spațial. 

Nuru se uită la gigant şi îşi aminti ce spusese despre faptul că voia să bea 
ceva. 

— Sunteţi cu toţii foarte însetați, spuse Nuru. 

Ceilalți motociclişti îşi dreseră gâturile în timp ce uriaşul îşi trecea un braț 
masiv şi păros peste buzele brusc uscate. Frutchoo scoase un sunet răguşit, apoi 
spuse: 

— Tuturor ne este foarte sete. 

— Ar trebui să găsiți un loc frumos şi liniştit pentru o băutură. 

Frutchoo se întoarse spre ceilalți motociclişti şi spuse: 

— Să mergem la tavernă să bem ceva. 

— Tu faci cinste, adăugă Nuru. 

— Fac cinste. 


Frutchoo îşi puse casca la loc, apoi el şi uriaşul se urcară din nou pe 
swoopurile lor. Toţi motocicliştii îşi porniră motoarele, apoi Frutchoo îi conduse 
înapoi spre postul comercial. 

Breaker zâmbi. Mai fusese martor la îndemânarea lui Nuru cu trucurile 
mentale Jedi. În timp ce gaşca îşi parca swoopurile în fața postului comercial, care, 
evident, avea o tavernă în incintă, Breaker spuse: 

— Foarte bine făcut, Comandante. 

O rafală de vânt suflă dinspre câmpia cu iarbă. În timp ce briza foşnea printre 
frunzele copacilor din pădurea de lângă portul spaţial, Breaker spuse: 

— Tocmai am avut un gând neplăcut. 

— Ce este? 

— Copacii aceia de acolo sunt cei mai înalți din zonă, singurii care au vedere 
spre poziția noastră. Un bun punct de observaţie pentru oricine ar vrea să ne 
supravegheze. Poate că ar trebui să mă duc să arunc o privire? 

— Bine gândit, spuse Nuru. Dar ia-ți casca şi puşca. Mângâind comunicatorul 
care era prins lângă cele două săbii de la centura sa, adăugă: Contactează-mă dacă 
vezi ceva neobişnuit sau dacă ai nevoie de ajutor. 

— Da, domnule. 

Breaker se întoarse în Harpie şi ieşi câteva clipe mai târziu, cărând casca şi 
puşca blaster. Văzându-l, Nuru îi spuse: 

— Dacă mă gândesc mai bine, contactează-mă imediat când ajungi la copaci. 

— Îţi faci griji pentru mine? 

— Sunt îngrijorat pentru noi toți. 

Breaker îşi puse casca pe cap. 

— Vorbim în curând, domnule. 

Apoi plecă, îndreptându-se spre câmpul de iarbă înaltă care se afla între portul 
spaţial şi pădure. Nuru se uită la Knuckles şi Sharp, care erau amândoi atât de 
ocupați să caute transmițătorul de pe burta navei, încât nu observaseră plecarea lui 
Breaker. 

Nuru se gândi să-i spună lui Sharp să meargă împreună cu Breaker, dar când 
se uită înapoi spre câmpul cu iarbă, Breaker dispăruse deja. 


Hudu Shiv ateriză cu nava sa la umbra unei stânci, la şase kilometri vest de 
portul spaţial Vaced. Privind prin fereastra cabinei de pilotaj, văzu că rocile din jur 
erau ciudat de cilindrice şi colorate. Îşi dădu seama că aterizase în rămăşiţele unei 
păduri antice pietrificate. Cu excepţia unui mic nor de insecte la câţiva metri de 
navă, nu exista niciun semn de viaţă. 

Shiv ataşase deja centura utilitară din piele pe care i-o dăduse Dooku la 
propria centură. leşind din cabina de pilotaj, îşi fixă puşca pe umăr în timp ce trecea 
pe lângă trapa pentru capsula de salvare de urgenţă a navei. Se duse în cala de 
marfă, unde o motocicletă speeder elegantă era fixată pe un perete. Motocicleta părea 
a fi un Mobquet Ripper standard, cu un motor repulsorilift puternic şi palete de 
direcție montate în față, dar motorul era blindat, iar paletele de direcție fuseseră 
şlefuite până ajunseseră ascuţite ca lamele. Motocicleta transporta, de asemenea, un 
mic arsenal de arme ascunse, precum şi un pachet de provizii în care se afla un set 


de pinteni pentru escaladarea copacilor. 

Mişcându-se metodic, Shiv deblocă motocicleta, o îndepărtă de perete şi îşi 
folosi cotul pentru a apăsa un buton care deschise trapa de marfă în timp ce urca pe 
motocicletă. Trapa se deschise cu un şuierat. Dădu din picioare, permițând bicicletei 
să alunece în linişte în afara navei. Odată ieşit afară, apăsă pe o telecomandă pentru 
a asigura nava şi apoi lansă bicicleta departe de locul de aterizare. 

Rocile din jur deveniră brusc neclare pe lângă bicicleta lui Shiv. În mai puţin 
de un minut, aluneca peste câmpia cu iarbă, îndreptându-se spre pădurea din 
apropierea portului spaţial. În spatele căştii, ochii săi de culoarea oţelului aruncară o 
privire la un afişaj de timp. Dacă sursele de informaţii ale Contelui Dooku erau 
corecte, nava Comisarului Sommilor urma să ajungă pe Vaced în mai puțin de o oră. 

Shiv acceleră. Ignoră şuieratul aerului pe umerii săi blindaţi şi vuietul 
motorului speederului. Calmându-şi mintea, vizualiză ce avea să se întâmple în 
continuare. Va ajunge în pădure. Va parca bicicleta speeder la baza unui copac înalt. 
Se va urca în copac, luându-şi puşca cu el. Va urmări pe cer nava lui Sommilor şi va 
aştepta ca aceasta să aterizeze la portul spaţial. 

Şi apoi ar fi început crimele. 


Capitolul 6 


Bum. 

Ring-Sol Ambase îşi deschise ochii. A fost un tunet? 

Încă întins pe patul înconjurat de computere medicale, Ambase se uită la 
singura fereastră din camera sa, încercând să determine dacă cerul cenuşiu se 
întunecase. 

Cât timp am fost inconştient? Îşi aminti că droizii îl escortaseră pe soldatul 
clonă afară din camera lui. Nu-şi amintea să fi adormit într-un somn fără vise, sau... 

Buuum. 

Corpul lui Ambase deveni rigid. Asta nu e tunet. 

Urmară mai multe explozii, fiecare din ce în ce mai puternică decât precedenta. 
Ambase se gândi că sunau ca nişte bombe cu dispersie. Când o altă serie de explozii 
zgudui pereții şi aruncă echipamentul medical pe podea, respiră adânc şi încercă să- 
şi ridice capul şi umerii. Unul dintre computerele de diagnosticare începu să bipăie 
puternic. 

În timp ce mai multe explozii răvăşeau clădirea, trei droizi de luptă B1, fiecare 
purtând câte o puşcă blaster E-5, se strecurară prin uşa camerei lui Ambase. Droizii 
începură să adune în grabă echipamentul medical. Cel de-al treilea droid apucă bara 
de metal de la picioarele patului lui Ambase şi trase de ea ducând patul spre uşă. În 
timp ce patul se deplasa prin cameră fără niciun indiciu de frecare de podea, Ambase 
îşi dădu seama că patul său se sprijinea pe o sanie antigrav care plutea. 

— Ce se întâmplă? spuse Ambase. Cine atacă... 

Din pat, Ambase privi uimit cum clona care pretindea că este Sharp - încă 
îmbrăcată în hainele gri pe care i le dăduse Dooku - plonjă cu capul înainte prin uşă 
şi intră în cameră. Un droid deschise focul, ratând clona, dar făcând o gaură lângă 
baza unui perete. Clona făcu o săritură şi se opri într-o poziţie ghemuită. Ţinea în 
mână o puşcă blaster. Deschise focul, tăind instantaneu doi droizi. Droidul rămas 
ripostă, dar clona sări în lateral pentru a se feri de proiectilele de blaster, apoi se 
împinse cu piciorul într-un perete şi se lansă spre droid. Clona se izbi de corpul 
droidului, făcându-l să se împiedice înapoi. Nepregătit pentru asalt, droidul trase din 
reflex şi distruse accidental fereastra din oţel transparent din spatele său. Fereastra 
explodă în afară, iar un vânt rece pătrunse în cameră. Droidul se împletici pe 
picioare şi căzu înapoi în rama distrusă a ferestrei. Mişcându-se rapid, clona îşi 
sprijini unul dintre picioare în spatele gleznei stângi a droidului, în timp ce îl 
împingea cu putere. Împingerea îl purtă pe droid prin fereastră, iar apoi dispăru. 

Ambase oftă. 

— Cum ai...? 

— Nu avem timp să vorbim, domnule. 

Clona păşi peste droizii distruşi, apucă bara de metal de la picioarele patului şi 
trase sania antigrav după el prin uşă. Alte explozii răsunară în afara clădirii în timp 
ce clona trăgea sania printr-un coridor. Ambase văzu praful căzând din tavan şi îşi 
strânse ochii. 

— Unde e Dooku? întrebă el. 


— Cred că s-a dus la nava lui. 

Mai multe rafale loviră clădirea, Ambase deschise iar ochii şi văzu clona 
îndreptându-se spre o uşă închisă. Acolo, îşi folosi cotul pentru a lovi un panou de 
pe perete, iar uşa alunecă. Clona îl trase prin uşă, iar Ambase simți mirosul de aer 
rece, umed, amestecat cu foc şi fum. Ochii Jediului începură să lăcrimeze. Îşi ţinu 
respiraţia şi închise din nou ochii. Simţi cum ploaia îi lovea fața şi auzi vuietul 
navelor de luptă deasupra capului. Recunoscând zgomotul motoarelor, oftă: 

— Nave de luptă ale Republicii? 

— Aşa se pare, domnule. 

Când ieşiră din fum, Ambase deschise ochii şi văzu că ajunseseră la o serie 
eşalonată de platforme de aterizare. Ambase îşi dădu seama că erau cele pe care le 
menționase clona mai devreme, în timp ce se uita pe fereastra din camera medicală. 
Clona susținuse că văzuse trei nave, dar Ambase vedea acum doar două. Una dintre 
ele era un transportor Kuat de clasă Corona cu nasul în formă de ac, cu spatele 
striat, care nu prezenta niciun semn evident de avarie. Cealaltă era o epavă în flăcări, 
dar Ambase putu distinge că era o navă în formă de sămânță, cu două prisme lungi, 
în față, care ieşeau deasupra şi dedesubtul unui cockpit în formă de bulă, care acum 
era sfărâmat şi expulza gaze şi fum. Ambase recunoscu imediat epava. 

Nava solară a lui Dooku! Dooku e... mort?! 

Trapa transportorului Kuat era deja deschisă. Clona împinse sania antigrav 
care îl transporta pe Ambase prin trapa deschisă, apoi fixă sania de un perete din 
spatele cabinei de pilotaj. Focurile de blaster începură să lovească în exteriorul navei. 
Clona sări în cabina de pilotaj şi începu să acţioneze butoanele. 

— Poţi pilota nava? întrebă Ambase. 

— Da, domnule. 

Ambase auzi motoarele pornind şi apoi transportorul decolă. Ploaia bătu în 
învelişul navei, iar întreaga navă tremură în timp ce se ridica printre norii gri. 
Răsucindu-şi capul, Ambase o putu vedea pe clonă în cabina de pilotaj, luptându-se 
cu comenzile de zbor. 

Salvele laser loviră scuturile transportorului. 

— Cine trage în noi? spuse Ambase. 

— Scanerele indică douăsprezece Delta-7B. Nu-i pot vedea prin nori. 

— Douăsprezece... nave de luptă Jedi?! spuse uimit Ambase. 

— Ei cred că suntem inamicul! Încerc să îi apelez. O altă explozie făcu nava să 
se clatine puternic spre stânga. Comunicaţiile nu funcţionează. Nu pot... 

— Scoate-ne de aici! 

Clona trecu la acțiuni evazivă, trimițând transportorul într-o parte, apoi în arc 
de cerc direct în sus. Străpunse norii şi câmpul de stele apăru la vedere. În timp ce 
se avântau în spaţiu, Ambase spuse: 

— Suntem urmăriți? 

— Nu, domnule. Scanerele indică faptul că navele de luptă au rămas în urmă 
pentru a lovi castelul lui Dooku. 

Clona ajustă unul dintre senzori. 

— Spune-mi... cum ai ieşit din celula ta? 

— L-am auzit pe Dooku spunându-le droizilor că se apropie nave ale 
Republicii. Le-a spus droizilor să ne ducă pe amândoi la nava lui solară. Doi droizi 
mă escortau din celula mea când am decis să fug. Am avut noroc. 


Mintea lui Ambase lucră în viteză. 

— Ştii dacă Dooku a supraviețuit? 

— Nu, domnule. Dar dacă a ajuns în nava sa înainte să fie lovită, mă îndoiesc 
că ar fi putut trăi. 

Chiar dacă Ambase era încă slab, bănuia că ar fi simțit moartea lui Dooku. 
Respiră adânc. 

— Poţi confirma că suntem în sistemul Bogden? 

Clona verifică o consolă de navigație. 

— Citirile indică faptul că tocmai am părăsit Kohlma, una dintre lunile lui 
Bogden. Hipermotorul nostru pare să fie operațional. Să setez navicomputerul să 
traseze un curs spre Coruscant? 

Ambase îşi aminti brusc ce spusese Dooku despre posibilitatea ca Sithul să 
întoarcă ucenicii Jedi împotriva propriilor lor Maeştri. 

— Nu. Am nevoie de timp să mă recuperez... şi să mă gândesc. Îşi aminti de 
afirmaţia lui Dooku că Nuru pusese mâna pe Depozitul Bilbringi. Deşi nu avea 
niciun motiv să-l creadă pe Dooku, se simți obligat să investigheze, aşa că spuse: Ne 
poţi duce în sistemul Bilbringi? 

Clona consultă din nou consola de navigație. 

— Da, domnule, dar... va dura ceva timp. 

— Fă-o. 


Contele Dooku stătea în fața castelului său şi privea droizii astromeci stingând 
flăcările de pe nava solară aparent distrusă. De fapt, epava nu fusese la origine decât 
o replică la scară naturală, dar nefuncțională. Nava sa reală fusese mutată într-un 
hangar din cealaltă parte a castelului. 

Mulțumită ploii care cădea, mecanismele de stingere a incendiului îşi 
îndepliniră rapid misiunea. Când terminară, Dooku îşi îndreptă atenţia spre intrarea 
în castel şi spuse: 

— În castel sunt câţiva droizi distruşi. Adunați toate piesele şi duceţi-le la 
reciclare. 

Un astromec emise un semnal sonor ca răspuns, apoi ceilalți îl urmară departe 
de replica care mocnea. 

Sunetul navelor de luptă Jedi care se învârteau pe deasupra lor nu îl alarmă pe 
Dooku, căci zgomotul, ca şi replica navei solare, era un şiretlic inventat de el. Îşi 
ridică privirea şi văzu nava de luptă Fanblade a lui Asajj Ventress coborând pe pista 
de aterizare care fusese ocupată anterior de transportorul Kuat. Plutind alături de 
nava de luptă a lui Ventress se aflau unsprezece sfere mici, argintii. 

Ventress ieşi din nava ei de luptă şi îl văzu pe Dooku stând sub scutul său 
energetic personal. 

— Transportorul a fugit în spaţiu, spuse ea. Dacă bombele fumigene şi 
detonatoarele nu au fost suficiente pentru a-i convinge pe cei doi proşti că forțele 
Republicii au atacat castelul, faptul că au văzut douăsprezece nave de luptă Jedi pe 
monitoare cu siguranță şi-a făcut treaba. 

Dooku aruncă o privire spre sferele plutitoare. Ca şi nava lui Ventress, fiecare 
sferă fusese aranjată să transmită un semnal care să le facă să apară ca nişte Delta- 


TB pe monitoarele inamicului. 

— Scoate codurile false de transponder din nava de luptă şi din sfere, apoi vino 
să mă întâlneşti în camera de comunicaţii, spuse Dooku. 

Dooku începu să plece, dar Ventress spuse: 

— Aşteptaţi. Nu-mi place să fiu ținută în întuneric. Spune-mi, Stăpâne... de ce 
m-ai pus să-i aduc pe Ambase şi pe clona aia tocmai de la Kynachi, doar pentru a-i 
lăsa să scape? 

Dooku zâmbi. 

— Dacă ai avut vreodată rezerve în legătură cu munca în întuneric, Ventress, 
nu ar fi trebuit să-mi oferi niciodată serviciile tale. 

Şi apoi Dooku se întoarse şi porni spre castelul său, lăsând-o pe Ventress 
spumegând în ploaie, fără să scoată vreun sunet. 


Capitolul 7 


— Am găsit ceva, spuse Cleaver. 

Stând alături de Lalo Gunn şi Chatterbox pe Harpia Grăbită, droidul întinse o 
mică fâşie de metal cu un mecanism de prindere la un capăt. 

— Era prinsă de-a lungul marginii superioare a unei guri de ventilare a 
căldurii. Ar putea fi transmițătorul? 

— Este un plasture din duroţel şi singurul lucru pe care îl transmite este lipsa 
ta de unde cerebrale, spuse Gunn. Pune-l înapoi unde l-ai găsit şi continuă să cauţi. 

— Da, Căpitane. 

Pe pista de aterizare, în umbra navei, Nuru Kungurama se plimba liniştit 
înainte şi înapoi. Privea alternativ perimetrul portului spațial Vaced şi cerul de 
deasupra lui. Aruncă o privire către Knuckles şi Sharp, care încă erau ocupați să 
caute în fiecare colțişor al burții navei pentru a găsi misteriosul emițător. 

Sharp se îndepărtă de unul dintre picioarele trenului de aterizare al navei. 
Privind dincolo de Nuru, spuse: 

— Unde e Breaker? 

— S-a dus să se uite pe acolo, spuse Nuru, arătând spre copacii înalți de la 
marginea zonei împădurite de lângă portul spațial. 

Sharp făcu un pas mai aproape de Nuru. Coborându-şi vocea pentru ca 
Knuckles să nu-l poată auzi, spuse: 

— Comandante, nu sunt sigur că a fost o idee bună. Atâta timp cât Breaker 
este suspect, nu ar trebui să i se permită să... 

— Am încredere în el, Sharp, îl întrerupse Nuru. Păstrându-şi vocea scăzută, 
continuă: Îmi dau seama că ar putea exista un sabotor printre noi, dar am încredere 
în Breaker la fel de mult ca şi în tine. Se uită din nou spre pădure. Dacă ne 
urmăreşte cineva, nu am vrea să aflăm asta pe pielea noastră. 

— Nu, domnule, spuse Sharp. Nu am vrea asta. 


Breaker se mişcă în linişte şi se menţinu jos, asigurându-se că nu ridica 
niciodată casca deasupra ierbii înalte care creştea la marginea pădurii. Încă mai 
auzea zgomotele muncitorilor şi ale câtorva vehicule de la portul spaţial, care se afla 
acum la aproape o jumătate de kilometru în spatele lui. Urcând o pantă joasă, îşi 
tinu puşca pregătită şi ochii pe copacii din față. 

Snap. 

Breaker se opri şi îşi înclină puşca spre dreapta uitându-se ce produsese 
sunetul. Văzu un grup de reptaviani de mărime medie, cu solzi strălucitori verzi şi 
albaştri în jurul gâtului lung şi fără pene. Un reptavian tocmai rupsese o creangă pe 
care o adăuga la cuibul său. Reptavianii aruncară o privire spre Breaker, apoi se 
uitară în altă parte, aparent dezinteresaţi. Breaker continuă să înainteze, mişcându- 
se prin iarbă până când ajunse la un grup de copaci înalți. Ascultând cu atenție, îşi 
dădu seama că zgomotele dinspre portul spaţial deveniseră mai puţin distincte. Păşi 


cu precauţie în jurul trunchiului lat al unui copac şi lăsă senzorii optici ai căştii sale 
să se adapteze la solul umbrit al pădurii. 

Ceva se mişcă în partea superioară stângă a lui, iar Breaker ținti instinctiv 
puşca într-acolo. Se trezi că se holba la o pereche de reptile care se strecurau în jurul 
membrelor inferioare ale celui mai apropiat copac. Pielea întunecată a şopârlelor se 
amesteca aproape perfect cu scoarța copacului. Breaker îşi cobori puşca, dar îşi ținu 
degetul aproape de trăgaci. Se deplasă printre copaci până la o ridicătură care oferea 
o vedere clară asupra portului spaţial. Reuşi să distingă cu uşurinţă Harpia Grăbită 
de celelalte nave din depărtare şi, de asemenea, putu să vadă câteva pete mici care 
ştia că sunt de fapt ființe în apropierea punctului comercial. Activându-şi 
comunicatorul încorporat în cască, spuse: 

— Breaker către Kungurama, mă auziți? 

O clipă mai târziu, vocea lui Nuru răspunse: 

— Te recepţionez. Breaker. Ai găsit ceva interesant? 

— Doar floră şi faună. Dar încă mai caut. 

— Ţine-mă la curent. 

Breaker îşi închise comunicatorul şi privi în jurul poziţiei sale. Ştiind că 
priveliştea sa asupra portului spaţial ar fi mai bună de la o înălțime mai mare, îşi 
înclină capul pe spate şi privi în sus pentru a studia grosimea şi amplasarea 
ramurilor care se împleteau între copaci. Încă îşi plănuia ascensiunea spre o 
anumită creangă când observă ceea ce părea a fi o crestătură în scoarța unui copac, 
chiar sub o creangă proaspăt ruptă. Rana părea să fi fost făcută de tocul unei cizme. 

Breaker se dădu înapoi, cu grijă şi în tăcere. Ţinându-şi puşca îndreptată spre 
copacul din fața lui, se uită în sus şi în jos, căutând orice semn al persoanei, 
creaturii sau droidului care călcase pe creangă şi o rupsese. În timp ce se mişca 
înapoi, fu surprins să se lovească de ceva care se afla în spatele lui. Se întoarse şi 
văzu că lovise o motocicletă speeder care plutea deasupra solului. 

Apoi, ceva îl lovi puternic pe Breaker în spatele căştii şi totul se întunecă. 


Hudu Shiv atârna cu capul în jos, cu racheta propulsorului său îndreptată 
spre sol. Aruncă o privire prin vizorul căştii sale şi îl văzu pe soldatul clonă căzând. 
Încă ascuns în mare parte de o plasă de camuflaj Mandaloriană, îşi înfăşurase 
picioarele în jurul unei crengi groase care se întindea direct deasupra soldatului. 
Cizmele sale erau echipate cu pintenii de cățărat în copaci pe care îi adusese de pe 
navă. Cu două minute în urmă, Shiv se aflase la jumătatea drumului spre copac 
când zărise vârful căştii soldatului care se mişca prin iarba înaltă, în apropierea unui 
grup de reptaviani de la marginea pădurii. Coborâse apoi până în poziția sa actuală, 
se ascunsese cu plasa de camuflaj, atârnase de creangă şi aşteptase ca soldatul să 
vină sub el. Când venise momentul, se folosise de patul pugştii pentru a-l dobori pe 
soldat cu o singură lovitură. Ţinându-şi puşca în mână, Shiv se balansă de pe 
creangă şi ateriză între motocicleta speeder parcată şi trupul căzut al soldatului 
inconştient. Îşi dădu deoparte plasa de camuflaj, astfel încât aceasta să fie aşezată pe 
un umăr, îşi puse puşca la spate, apoi se aplecă şi îi scoase casca soldatului. 

Deşi membrii Gărzii Morţii deveniseră conştienţi de originile armatei de clone a 
Republicii, Shiv se trezi impresionat de asemănarea remarcabilă a clonei cu Jango 


Fett. Shiv îl cunoscuse pe Fett şi, din câte putea vedea, singura diferență fizică era că 
fața lui Fett avusese multe cicatrice. Shiv aşeză casca soldatului pe pământ. 

Putea vedea că încă respira. Instrucţiunile lui Dooku fuseseră foarte precise: 
Shiv trebuia să se abțină să ucidă pe cineva până după ce ajungea pe Vaced nava de 
la Kynachi, iar el trebuia să părăsească Vaced fără să fie văzut. Aşa că duse mâna la 
centură, desfăcu un fir lung şi subțire de plastifibră şi legă rapid încheieturile şi 
gleznele soldatului. Rupând o bucată de plasă camuflată, o înfăşură strâns pe gura 
clonei, punându-i căluşul, apoi continuă să o înfăşoare în jurul ochilor clonei. 
Împinse clona lângă un copac şi folosi un alt fir de plastifibră pentru a lega soldatul 
de trunchi. Apoi îi ridică casca, se uită înăuntru şi văzu comunicatorul încorporat. 
Nevrând să piardă timp prețios pentru a scoate comunicatorul, băgă întreaga cască 
în plasa de camuflaj, apoi trecu pe lângă speeder şi se duse la copacul pe care îl 
alesese deja ca punct de tragere. Pe cât era de robust pe atât era de înalt, iar 
ramurile superioare ale copacului se legănau doar puţin, nu suficient pentru a pune 
probleme unui lunetist de calibrul lui Shiv. Deşi propulsorul său l-ar fi putut duce 
rapid până în vârful copacului, jeturile ar fi fost vizibile din portul spaţial. Îşi înfipse 
pintenii în scoarța copacului şi se cățără. Ajungând la locul ales, Shiv se legă de o 
creangă groasă. Apoi scoase casca soldatului din plasa de camuflaj şi o înțepeni 
peste nişte rămurele care ieşiseră de pe o creangă din apropierea propriului său cap. 

Shiv se uită în jos, la câmpul cu iarbă care se întindea sub copaci. Zări 
reptavianii, încă în repaus. Spera că vor rămâne încă o vreme acolo unde se aflau. 

Îşi desfăcu puşca şi scoase luneta retractabilă. Luneta electronică transmitea 
date vizuale direct către un senzor optic din interiorul vizorului său T, permițându-i 
să vadă clar punctul focal al lunetei fără să-şi scoată casca. Sprijini patul de umărul 
drept şi lăsă ţeava puştii să se sprijine pe o altă creangă pentru a-şi stabiliza ținta. 
Shiv mută puşca încet, lăsând-o să pivoteze pe creangă în timp ce căuta nava care îl 
adusese pe soldatul clonă pe Vaced. Mutând luneta de la o navă la alta, Shiv trecu pe 
lângă un Arcona care părea să repare o placă de propulsie de pe o navă curier veche, 
apoi zări un bărbat care purta un poncho şi era îngenuncheat deasupra unui 
transportor Corellian YT-1760. Bărbatul îşi întoarse capul, iar Shiv văzu că fața lui 
era identică cu cea a clonei captive. Alte două siluete deveniră vizibile deasupra navei 
Corelliene. Spre surprinderea lui Hudu Shiv, una dintre ele era un droid Separatist 
din seria BX. Cealaltă era o femeie umană. 

În spatele vizorului căştii sale, Shiv se încruntă. Contele Dooku nu menționase 
nimic despre droid. Shiv se întrebă dacă Dooku ştia despre droid sau dacă mai era 
ceva ce liderul Separatist nu-i spusese. Mutând luneta, Shiv văzu încă doi soldați 
clone mişcându-se sub transportor. Apoi văzu o a treia siluetă, stând pe pământ 
lângă rampa de îmbarcare: un tânăr cu pielea albastră pe care îl recunoscu imediat 
din holograma pe care i-o arătase Dooku. Băiatul era Nuru Kungurama, Jediul. 

Shiv inspiră adânc şi apoi expiră încet. Educaţia sa includea lecţii de istorie 
despre întâlnirile dintre Mandalorieni şi Jedi, şi ştia că era mai bine să rămână calm. 
Jedii erau renumiți pentru capacitatea lor de a detecta emoţiile puternice. Unii 
savanți susțineau că un Jedi putea simți anxietatea şi furia unui inamic la fel de 
uşor precum un microbarometru putea măsura presiunea atmosferică. 

Mărind puterea de ochire a lunetei, Shiv o fiză pe capul lui Kungurama. 
Băiatul se întoarse şi privi spre pădure, ochii lui roşii alunecând până când păru că 
se uită direct la Shiv. Lunetistul nu se panică, iar degetul său arătător, deja încolăcit 


în jurul trăgaciului puştii sale, nu tresări. Privirea băiatului pluti din nou mai 
departe, apoi îşi înclină capul pe spate pentru a privi spre cer. 

Ținând capul lui Kungurama chiar în centrul reperelor lunetei, Shiv îşi linse 
buza superioară. Nu putea să nege că era tentat să apese pe trăgaci, dar era obligat 
să se supună instrucţiunilor lui Dooku. Era o chestiune de onoare. 

Un sunet îi atrase atenţia lui Shiv. Fără să-şi mişte puşca, îşi ridică privirea 
spre cer pentru a urma privirea lui Kungurama spre o navă care se apropia - un 
cargobot TL-1800 de la Suwantek Systems. Evident, Comisarul de pe Kynachi sosea 
la timp. 

Shiv nu simţea nicio plăcere să ucidă. În calitate de asasin al Gărzii Morţii, 
faptul că lua vieţi era pur şi simplu ceea ce făcea cel mai bine. Cu toate astea, în 
timp ce nava zbura spre portul spaţial, se trezi mulțumit de progresul misiunii sale 
actuale. Îi plăcea când ţintele sale erau punctuale. 


— Capul sus, băieţi, spuse Lalo Gunn de pe Harpia Grăbită, unde se afla lângă 
Chatterbox şi Cleaver. 

Chatterbox îşi ridică privirea şi văzu cargoul TL-1800 coborând spre portul 
spaţial Vaced. Cleaver se ridică de pe o secțiune a fuzelajului din spatele cabinei de 
pilotaj a navei. Ţinând în mână un mic cilindru gri cu o bandă magnetică pe o parte 
şi o singură tijă metalică neagră care ieşea dintr-un capăt, spuse: 

— Am găsit ceva. 

— Păstrează-l pentru mai târziu, Cleaver, spuse Gunn în timp ce se deplasa 
spre marginea navei. 

— Dar cred că... 

— Nu acum! În timp ce Cleaver continua să studieze cilindrul gri, Gunn se 
aplecă peste marginea navei şi strigă: Hei, puştiule! Se apropie nava Comisarului! 

Nuru se afla pe platforma de aterizare, lângă rampa de îmbarcare a navei. 
Auzise şi zărise deja nava, care acum plutea deasupra unei platforme de aterizare 
libere, chiar dincolo de nava curier a masculului Arcona. 

Knuckles şi Sharp ieşiră de sub Harpie şi se apropiară de Nuru. 

— Ar trebui să-l alertez pe Breaker, spuse Nuru. Îşi activă comunicatorul. Nuru 
către Breaker, mă recepţionezi? 


Prin luneta puştii, Mandalorianul îl văzu pe Kungurama vorbind în 
comunicator în acelaşi timp în care auzea vocea băiatului emițând din casca pe care 
o luase de la soldatul doborât. Tinându-şi mâna dreaptă pe puşcă şi cu ochii pe 
lunetă, Shiv băgă mâna în casca soldatului şi îşi târî degetele înmănuşate înainte şi 
înapoi peste comunicatorul încorporat, vorbind în rafale scurte şi fragmentate. 

— Abia aud... e bine, dar interferenţe în... poate copacii. 

Apoi încetă să mai vorbească, dar continuă să zgârie comunicatorul, aşteptând 
răspunsul băiatului. 

— Ce este în neregulă cu vocea lui Breaker? spuse Knuckles. 

— Prea mulți paraziți, zise Sharp. Cred că a spus că se poate ca interferenţele 


să fie provocate de copaci. 

— Linişte, spuse Nuru în timp ce ajusta comunicatorul. Breaker, dacă mă poți 
auzi, întoarce-te la portul spațial. A sosit nava de la Kynachi. 

Apoi puse din nou comunicatorul la centură. 

Nuru se îndepărtă câțiva paşi de Harpie, apoi se întoarse şi privi în sus pentru 
a-i vedea pe Gunn, Chatterbox şi Cleaver pe coca superioară. 

— L-am trimis pe Breaker să cerceteze pădurea, dar ceva interferează cu 
comunicatoarele noastre. Voi trei rămâneți aici şi supravegheați perimetrul, vedeți 
dacă îl puteți repera, în timp ce noi ceilalți îl întâmpinăm pe Comisar. 

— Spune vă rog, spuse Gunn. 

— Vă rog, Căpitane Gunn. 

— Bine. 

Nuru îi conduse pe Sharp şi pe Knuckles în jurul platformei navei la care lucra 
Arcona, dar se opri înainte de următoarea, unde jeturile de aterizare ale navei TL- 
1800 ridicau un cerc de praf. Picioarele articulate ale navei încă se stabilizau pe sol 
când o trapă se deschise pe partea stângă, apoi se extinse o rampă. 

Shiv nu ar fi putut anticipa pe ce platformă urma să aterizeze nava TL-1800 
sau în ce direcție vor fi orientate trapele. Din câte putu vedea, Kungurama şi două 
clone se aflau cu fața spre rampa extinsă a navei. Nu putea vedea trapa care ştia că 
trebuia să se afle în partea de sus a rampei, dar, o clipă mai târziu, văzu doi bărbați 
coborând spre Kungurama. 

Doi piloți cu umeri largi, în uniforme verzi, ieşiră pe trapa navei şi coborâră pe 
rampă. Nuru observă însemnele KynachTech de pe tunicile lor. Motoarele navei încă 
se opreau când Langu Sommilor ieşi după piloți. Comisarul zâmbi. 

Ridicând vocea pentru a putea fi auzit peste zgomotul motoarelor, spuse: 

— Nuru Kungurama, presupun? 

Shiv îi privi pe cei doi bărbaţi conducându-l pe Sommilor pe rampă. Se aştepta 
ca Kungurama să îşi plece capul în semn de salut către Sommilor şi nu fu surprins 
când Jediul făcu exact asta. Kungurama tocmai îşi coborâse capul când Shiv apăsă 
butonul de selectare a muniției din puşcă şi mută rapid arma în jos şi în lateral. 
Reptavianii care se odihneau îi apărură în lunetă, iar el apăsă pe trăgaci. 

Proiectilul selectat era o bilă explozivă cu aer comprimat. Aceasta se izbi de 
pământ între reptaviani şi detonă cu un pocnet liniştit care trimise un val de aer în 
toate direcţiile, În timp ce creaturile alarmate, dar nevătămate, ţipau şi îşi luau 
zborul, Shiv apăsase deja din nou butonul de selectare a muniției şi îşi întorcea 
puşca înapoi spre nava lui Sommilor, exact la timp pentru a-l vedea pe Kungurama, 
prin lunetă, ridicând capul pentru a se întoarce cu fața spre Sommilor. 

Față în față cu Sommilor, Nuru fu distras momentan de stolul de reptaviani 
care se ridicase din câmpul din fața pădurii. Se întrebă dacă Breaker dăduse peste 
locurile de cuibărit ale creaturilor. 

Shiv îşi fixă ţinta în reticulul lunetei. Apoi expiră şi apăsă pe trăgaci. De data 
aceasta, proiectilele selectate nu mai erau bile de aer comprimat. 


Capitolul 8 


Aflat în fața lui Nuru, la baza rampei de îmbarcare a navei TL-1800, Comisarul 
Sommilor tresări în timp ce se întindea şi îşi plesnea ceafa. Pentru o clipă, Nuru 
crezu că bărbatul fusese înțepat de o insectă, dar apoi Sommilor oftă şi căzu în 
genunchi. Nuru făcu un pas rapid înainte pentru a-l prinde, înfăşurându-şi braţele 
în jurul trunchiului bărbatului pentru a-l ţine în picioare. Sharp, Knuckles şi cei doi 
piloți de la KynachTech se aplecară în timp ce capul lui Sommilor se sprijinea pe 
umărul lui Nuru. 

— A leşinat? întrebă Sharp. 

Nuru îşi mută mâna la ceafa lui Sommilor şi simți un obiect micuţ care ieşea 
afară. Smulse obiectul şi îl ridică pentru a-l privi. Era o săgeată, cu partea ascuţită 
mânjită de sânge. 

— Lunetist, spuse Sharp în timp ce-şi scotea puşca blaster de sub poncho şi 
sărea lângă Nuru şi Sommilor, poziţionându-şi propriul corp ca un scut pentru a-i 
proteja pe ceilalți. 

Knuckles îşi scosese deja puşca. Uitându-se la cei doi piloți KynachTech, 
spuse: 

— Adăpostiţi-vă! 

Înainte ca vreunul dintre piloţi să se poată supune comenzii, unul dintre ei îşi 
dădu o palmă pe partea laterală a propriului gât, iar apoi celălalt făcu acelaşi lucru. 

Ambii bărbaţi oftară şi se prăbuşiră. 

— Ajutaţi-i! spuse pe un ton urgent Nuru în timp ce se dădea înapoi, trăgându- 
l pe Sommilor cu el. 

Voia să-şi scoată sabia, dar avea nevoie de ambele mâini pentru a-l trage pe 
Sommilor în siguranță. În timp ce Knuckles şi Sharp îi apucau pe cei doi piloți 
căzuți, Nuru se mustră pe sine pentru că fusese distras temporar de reptavianii care 
îşi luaseră zborul cu o clipă înainte ca Sommilor să fie lovit. Nu se opri să verifice 
pulsul lui Sommilor în timp ce împingea corpul bărbatului sub rampa de îmbarcare. 

Rămânând aproape de partea laterală a navei, Nuru îşi scoase sabia, îi aprinse 
lama albastră şi se pregăti să lovească orice alte săgeți care ar fi venit. Pentru că 
nava curier a masculului Arcona îi bloca vederea spre Harpia Grăbită, nu ştia dacă 
Gunn, Cleaver şi Chatterbox, erau conştienţi de atac. Cu mâna liberă, activă 
comunicatorul şi spuse: 

— Chatterbox! Dă-i jos pe toţi de pe Harpie. Un lunetist a lovit reprezentanții 
Kynachi. 

Nuru îşi îndepărtă privirea de la navă, calculând vizual punctul de tragere al 
săgeților spre copacii înalți de la marginea pădurii. Apoi îşi aminti... 

Breaker?! Nuru se simţi brusc ametit. 

Sharp se apropie de Nuru şi spuse: 

— Ţine capul jos, Comandante! 

A fost ucis Breaker? Sau el a tras săgețile? Nuru se simţea copleşit şi nu ştia ce 
să facă în continuare. Trase aer în piept şi îşi relaxă mintea. 

— Comandante, te rog să te retragi la... 


Nuru îşi dezactivă sabia. 

— Asiguraţți perimetrul şi nu lăsați pe nimeni altcineva să fie rănit, spuse el 
rapid. Mă duc după lunetist. 

Sharp începu să protesteze, dar Nuru se îndepărta deja în sprint de nava TL- 
1800, îndreptându-se spre postul comercial. Deşi puterile sale Jedi îi permiteau să 
alerge mai repede decât umanoizii obişnuiţi, Nuru ştia că s-ar fi putut să nu ajungă 
la timp în pădure pentru a-l opri pe lunetist să scape, mai ales dacă acesta avea un 
mijloc de transport. Alergă în zigzag pe lângă platformele de aterizare până când 
ajunse la swoopurile parcate în fața postului comercial. Nu mai pierdu timpul să 
aleagă un vehicul. Sări pe şaua celui mai apropiat swoop şi în mai puţin deo 
secundă, constată că nu avea comenzile foarte diferite de cele ale motocicletelor 
speeder folosite pentru exerciţiile de antrenament de la Templul Jedi. Din nefericire, 
comenzile personalizate de pe ghidonul swoopului erau peste puterile sale. Îşi dădu 
seama că aterizase pe swoopul care aparţinea gigantului cu pielea portocalie. 

— Hei! răcni cineva în spatele lui Nuru. Se uită peste umăr şi îl văzu pe uriaşul 
însuşi, îndepărtându-se de un copac din fața punctului de comerț. Dă-te jos de pe 
swoopul meu! 

Nuru sări pe un swoop mai mic şi apucă ghidoanele fără dificultate. 

— Doar îl împrumut, spuse el înainte să apese pe contact. 

Porni motorul, apoi se îndepărtă în trombă de postul comercial. Nepregătit 
pentru viteza incredibilă a swoopului, îşi spori strânsoarea de ghidon şi trebui să-şi 
preseze coapsele pe şa pentru a nu-i zbura picioarele de sub el. În câteva secunde, 
trecu în viteză peste câmpul cu iarbă care se afla între portul spațial şi pădure. 

La fel cum sprintase prin portul spaţial, Nuru tăie o traiectorie în zigzag peste 
câmp, gândindu-se că dacă zvâcnea dintr-o parte în alta, era cel mai bun mod de a 
evita să devină o țintă uşoară. Dar apoi viră prea tare. Swoopul intră într-o semi- 
rotire neaşteptată care îl duse cu capul în jos. Firele de iarbă îi biciuiră capul 
răsturnat în timp ce gonea înainte. Îşi ajustă strânsoarea pe unul dintre ghidoane, 
iar swoopul îşi termină rostogolirea, astfel încât fu din nou în poziție verticală. 

De îndată ce recăpătă controlul asupra swoopului, simți o mişcare în spatele 
lui şi riscă o privire rapidă înapoi. Patru swoopuri se îndepărtau de portul spaţial, 
zburând după el. Frutchoo şi uriaşul erau în frunte, urmaţi de motocicliştii umani, 
dintre care doi erau aşezaţi pe un singur swoop. Nuru îşi dădu seama că uriaşul 
probabil că îi alertase pe ceilalți membri ai bandei, care acum zburau sălbatic. 

În mod clar, erau atât de furioşi încât nu mai puteau să conducă drept. Se 
îndoia că gaşca lui Frutchoo era interesată de motivele pentru care luase unul dintre 
swoopurile lor. 


Hudu Shiv luase cu el casca soldatului Republicii în timp ce cobora din copac. 
În timpul coborârii, îl văzuse pe Nuru Kungurama alergând spre postul comercial şi 
luând un swoop, iar acum, când se îndrepta spre propria motocicletă speeder, auzea 
motorul swoopului devenind din ce în ce mai puternic pe măsură ce se apropia de 
pădure. Se uită la trunchiul copacului unde îl lăsase pe soldatul care rămăsese legat 
şi nemișcat. Întinzând mâna spre propria centură, Shiv desfăcu cureaua utilitară din 
piele pe care i-o dăduse Dooku. Aruncă centura jos, astfel încât să cadă lângă corpul 


clonei, unde ar fi putut fi găsită cu uşurinţă. 

Shiv auzi mai multe zgomote în depărtare. Trecu pe lângă motocicleta sa şi 
ajunse lângă un copac pentru a-l vedea pe Kungurama conducând un swoop la joasă 
înălțime deasupra câmpului cu iarbă, cu alte patru swoopuri venind repede în 
spatele lui. Se gândi la ordinele Contelui Dooku. Nu avea de gând să lase gaşca de 
swoopuri să interfereze cu misiunea. Duse mâna la spatele centurii şi desfăcu un 
detonator termic. Setă detonatorul pe o întârziere de zece secunde, îl plasă în casca 
soldatului clonă, apoi o aruncă dincolo de copaci, astfel încât să zboare peste câmp şi 
să ajungă în calea swoopurilor care se apropiau. 


Nuru îşi întoarse privirea de la swoopurile care îl urmăreau exact la timp 
pentru a vedea o cască albă care zbura prin aer în fața lui. 

Breaker? 

Împinse cu putere comenzile de manevră ale swoopului pentru a evita o 
coliziune cu casca. În timp ce casca trecea pe lângă el, văzu o sclipire de metal în 
interiorul ei, iar instinctele sale strigară: Grenadă! 

Casca ricoşă pe sol şi încă se rostogolea când Nuru pompă frânele şi învârti 
swoopul într-un viraj strâns care îl aduse cu fața spre motocicliştii care se apropiau. 
Dând drumul la comenzi, ridică mâinile şi strigă: 

— Opriți-vă! 

Gaşca de pe swoopuri nu se despărți şi nici nu se întoarse, dar Nuru văzu cum 
gigantul făcu ochii mari de surpriză. Şi apoi grenada explodă. Unda de şoc aruncă 
swoopul lui Nuru înapoi în aer şi aproape că îl dobori din şa. Pământul pe care 
aterizase casca era acum un crater larg deschis, plin de o minge de foc care se 
transformase rapid într-o coloană de fum. Rămăşițele sfărâmate şi în flăcări ale 
swoopurilor şi motocicliştilor zburau în toate direcțiile din centrul exploziei. 

Un val de căldură îl lovi pe Nuru în acelaşi timp în care rămăşiţele mutilate ale 
unui motociclist uman aterizară sub swoopul său. O fracțiune de secundă mai 
târziu, trupul uriaşului se prăbuşi cu un zgomot puternic pe o pantă care ducea spre 
grupul de copaci. Nuru trebui să se lupte cu sentimentul de greață. Se simțea 
îngrozitor că eşuase în încercarea lui de a-i avertiza pe motociclişti în legătură cu 
grenada. Deşi motocicliştii fuseseră ostili, el nu-i considerase niciodată duşmani şi 
nu intenționase niciodată să-i ducă la moarte. Dar, pe de altă parte, nu el fusese cel 
care aruncase grenada. Privind dincolo de corpul motociclistului uriaş, spre grupul 
de copaci, văzu o siluetă din umbră care urca pe o motocicletă speeder. Nuru apucă 
comenzile swoopului său, îl înclină spre copaci şi porni în trombă înainte. 

În timp ce Nuru se apropia de copaci, misteriosul motociclist acceleră prin 
pădure. Nuru tocmai era pe punctul de a porni în urmărire când văzu, cu coada 
ochiului, o mişcare la baza unui copac. Întorcând capul, îl găsi pe Breaker legat de 
trunchiul copacului. Breaker era legat la ochi şi cu căluş, luptându-se să se 
elibereze. Deşi Nuru fu imediat îngrijorat şi deranjat de vederea lui Breaker atât de 
neajutorat, fu şi uşurat, căci acum era sigur că nu Breaker fusese cel care îi 
împuşcase pe Sommilor şi pe ceilalți. Se simţea, de asemenea, vinovat. 

Cum am putut să-l suspectez pe Breaker? 

Nuru opri swoopul lângă corpul uriaşului căzut. Sări de pe swoop şi alergă 


lângă Breaker. 

— Breaker! Stai nemişcat! 

Îi smulse legătura de la ochi şi căluşul, apoi îşi aprinse sabia şi tăie legăturile 
de plastifibră. În graba lui, nu observă centura utilitară din piele care se odihnea pe 
pământ în stânga lui. 

— Ce m-a lovit? murmură Breaker, ameţit. Am primit o lovitură puternică şi... 

Ochii lui Breaker se închiseră, iar apoi corpul lui deveni moale, alunecând 
înapoi în inconştiență. Nuru văzu că Breaker încă mai respira şi îşi porni 
comunicatorul. 

— Comandante! Vocea lui Sharp veni prin comunicator. Sunteţi în regulă? Am 
văzut din portul spaţial explozia şi... 

— Sunt bine, îl întrerupse Nuru, dar Breaker e la pământ. Veniţi să-l luați. 
Lăsându-l pe Breaker, continuă să vorbească în timp ce alerga înapoi spre swoop. 
Lunetistul a fugit în pădure. Nu-l pot lăsa să scape. 

— Domnule, ar trebui să ne aşteptaţi să... 

Nuru închise comunicatorul şi sări înapoi pe swoop. Nu voia să-l lase pe 
Breaker în urmă, dar nu putea risca să-l piardă pe lunetist. Dar chiar în momentul 
în care apucă comenzile swoopului, acesta tresări brusc înapoi în aer, ca şi cum ar fi 
fost prins de o rază tractoare puternică. Nuru aruncă o privire înapoi şi fu uimit să-l 
vadă pe uriaşul cu pielea portocalie stând în picioare, cu braţele înfăşurate în jurul 
swoopului. Vesta uriaşului ardea, iar o rană cu băşici proaspete i se întindea de-a 
lungul bicepsului stâng. Nuru tocmai era pe punctul să-şi ia sabia când uriaşul 
spuse: 

— Tipul pe care l-am văzut plecând pe motocicleta speeder. E prieten de-al 
tău? 

Încă surprins, Nuru clătină din cap. 

— Este un lunetist, spuse el pe un ton urgent, care tocmai a împuşcat câteva 
persoane. Am luat swoopul ca să mă duc după el. 

— Şi eu am ceva de împărțit cu el, aşa că dă-te la o parte! 

Uriaşul urcă pe swoop astfel încât să se aşeze în spatele lui Nuru, iar swoopul 
tremură sub greutatea lui. Înainte ca Nuru să poată protesta, uriaşul trecu de 
braţele băiatului şi apucă comenzile. Motorul swoopului urlă, iar ei se lansară în 
pădure. 

Apăsat cu spatele de pieptul uriaşului, Nuru privi copacii trecând pe lângă 
swoop cu o viteză ameţitoare. Ridicându-şi vocea pentru a se face auzit peste motor, 
spuse: 

— Îmi pare rău pentru prietenii tăi. 

— Rataţii ăia nu erau prietenii mei, spus uriaşul în timp ce străbătea un mic 
luminiş. Doar îmi petreceam timpul cu ei. 

— Dar... dacă nu erau prietenii tăi, de ce vrei să-l prinzi pe lunetist? 

— Pentru că mi-a stricat swoopul! 

Nuru nu trebui să se uite la vitezometru pentru a şti că se deplasau mai repede 
decât ar fi îndrăznit vreodată pe cont propriu prin zona împădurită. Deşi uriaşul 
conducea swoopul cu o agilitate uimitoare, Nuru îşi dădu seama că se afla oarecum 
la mila motociclistului uriaş. 


Sharp îşi folosi comunicatorul pentru a-i alerta pe ceilalți membri ai Echipei de 
Evadare că Nuru se dusese după lunetist. Gunn şi Chatterbox erau deja aşezaţi pe 
scaune în cabina Harpiei Grăbite şi porniseră motoarele. Cleaver stătea la baza 
rampei de îmbarcare a navei din portul spaţial, aşteptându-i pe Sharp şi Knuckles. 

De coapsa stângă a lui Cleaver era agăţat cilindrul magnetic din metal gri pe 
care îl găsise mai devreme pe corpul navei. Droidul păstrase cilindrul pentru simplul 
motiv că Gunn îi spusese să-l țină pentru mai târziu, iar piciorul său părea un loc 
practic unde săl păstreze. 

Cleaver îi văzu pe Sharp şi pe Knuckles alergând spre Harpie. 

— Nava Kynachi este securizată? întrebă el. 

— Da, răspunse Sharp în timp ce se grăbea să urce pe rampă, cu Knuckles şi 
Cleaver chiar în spatele lui. 

Lăsându-i pe Knuckles şi Cleaver în cala principală, Sharp îşi luă casca şi şi-o 
trase pe cap înainte să alerge spre cabina de pilotaj. 

Harpia se ridică de la sol, se roti pe orizontală, apoi se lansă spre coloana de 
fum şi foc care se ridica lângă marginea pădurii. Sharp ajunse în cabina de pilotaj şi 
văzu că Chatterbox purta deja propria cască. Gunn îşi ţinea ochii ațintiți asupra 
micului infern din fața ei, în timp ce spunea: 

— Ţi-a spus puştiul cât de grav a fost rănit Breaker? 

— Nu, spuse Sharp. Doar că era la pământ. 

Gunn ghidă Harpia în jurul fumului şi o aduse aproape de marginea pădurii. 
Chatterbox se aplecă în față pe scaun, arătă cu degetul spre baza unui copac şi zise: 

— Uite-l pe Breaker. 

Gunn se încruntă. 

— Ai de gând să vorbeşti toată ziua sau ai de gând să te duci după el? 

Dar Chatterbox îl urma deja pe Sharp afară din cabina de pilotaj. 

Gunn reglă comenzile, iar Harpia se opri. Knuckles, Chatterbox, Sharp şi 
Cleaver purtau cu toţii arme în timp ce se revărsau din navă. Alergară la Breaker şi îl 
găsiră încă inconştient. De asemenea, găsiră centura utilitară din piele pe care o 
lăsase lunetistul în urmă. Cleaver înşfăcă centura. Droidul şi Chatterbox căutară 
orice semn de pericol în timp ce Sharp şi Knuckles îl ridicau pe Breaker. Când se 
întoarseră cu toţii în cala principală a navei, Knuckles apăsă pe interfonul navei şi 
spuse: 

— Toată lumea la bord, Gunn. Să-l găsim pe Comandant. 


Nuru se străduia să-şi păstreze calmul în timp ce uriaşul trimitea swoopul prin 
crăpătura unui copac despicat. Ridicându-şi vocea pentru a putea fi auzit peste 
sunetul motorului, Nuru strigă: 

— Ai văzut în ce direcție a luat-o speederul? 

— Nu. 

— Atunci de unde ştii că mergem pe drumul cel bun? 

— Nu trebuie să-l văd. Nările uriaşului se umflară deasupra inelului de aur 
care îi atârna de nas. Pot să miros urma de eşapament a motocicletei lui. 

Nuru văzu fâşii de lumină în față şi îşi dădu seama că se apropiau de marginea 


exterioară a pădurii. 

— Cum te cheamă, puştiule? strigă uriaşul. 

— Nuru. Pe tine cum te cheamă? 

— Gizman. Dar spune-mi Gizz. Toată lumea o face. 

Cu un vuiet puternic de vânt şi frunze învârtindu-se, swoopul izbucni din 
pădure ca o rachetă. O câmpie largă, plină de iarbă, se întindea în fața lor, iar 
dincolo de ea, era un platou stâncos. Pentru că Nuru pierduse timp preţios în timp ce 
îl eliberase pe Breaker din legături şi făcuse cunoştinţă cu Gizz, se temu că aveau 
puţine şanse să-l ajungă din urmă pe lunetist. Dar, în timp ce se îndreptau spre 
iarbă, zări un obiect îndepărtat care se îndrepta spre platou. Era bicicleta speeder. 

— Iată-l! 

— Sunt pe urmele lui. 

Nuru îşi fixă ochii pe speeder în timp ce Gizz accelera, reducând distanța 
dintre ei şi prada lor. Erau încă prea departe pentru ca Nuru să îl poată vedea clar pe 
motociclistul însuşi. Câteva secunde mai târziu, Gizz spuse: 

— Ei bine, să fiu al naibii! 

— Ce s-a întâmplat? 

— Se îndreaptă spre Stânca Sfărâmată. 

— Ce-i asta? 

— Nu ce, ci unde. Stânca Sfărâmată e un canion. 

— Este periculos? 

Gizz zâmbi. 

— E un mod dea o spune. 

Apoi răsuci acceleraţia, iar swoopul porni în trombă după motocicleta care 
fugea. 


Capitolul 9 


Hudu Shiv ştia că Jediul ar putea încerca să-l urmărească. Dar, în timp ce se 
întorcea cu speederul său spre canionul unde îşi lăsase nava, fu surprins când se 
uită înapoi şi văzu swoopul venind repede în urma lui. Fu şi mai surprins să vadă că 
urmăritorul său nu era Nuru Kungurama, ci cel mai mare membru al bandei de 
swoopuri pe care o vizase cu detonatorul şi îi lăsase să moară. Dar apoi îl observă pe 
băiatul micuţ, cu pielea albastră, aşezat în fața motociclistului uriaş, şi fu şi mai 
surprins. Nu numai că uriaşul supraviețuise exploziei, dar se părea că acum era aliat 
cu Jediul, chiar dacă numai pentru moment. 

Shiv calculă că swoopul era mai puternic şi că îl va depăşi în câteva secunde. 
Deschise un panou de control care era încorporat în ghidonul din stânga şi apăsă un 
buton. 


Nuru şi Gizz se aflau la mai puţin de treizeci de metri în spatele motocicletei 
speeder şi câştigau viteză când amândoi văzură mai mult de o duzină de obiecte mici 
ejectate din spatele şeii motociclistului. În timp ce obiectele se desprindeau de 
bicicletă şi ricoşau pe solul dur, Gizz murmură: 

— Ah, rahat. 

Obiectele erau grenade compacte de şoc. Nuru se îndoia că Gizz ar fi fost în 
stare să ocolească explozibilii - nu la viteza lor actuală. Fără avertisment, Gizz 
bruscă comenzile şi lansă swoopul într-o ascensiune abruptă chiar în momentul în 
care cele mai apropiate grenade explodară. Nuru miji ochii când se trezi în mod 
neaşteptat cu fața la soarele lui Vaced, iar apoi o explozie de praf fierbinte prinse 
coada swoopului, făcând călăreţii să tresară în timp ce continuau să zboare spre cer. 
Grenadele rămase detonară sub ei într-o serie de explozii cutremurătoare. 

Gizz se luptă cu comenzile swoopului, stabilizându-se pentru scurt timp 
înainte să-l pună în picaj. Nuru văzu că zburau direct spre speederul care fulgera ca 
o săgeată, aproape de propria umbră, periculos de jos deasupra solului, 
îndreptându-se spre gura unei râpe. Gizz îşi menţinu cursul în spatele lunetistului, 
dar rămase la o înălțime mare deasupra solului, pentru a evita alte grenade. 

Urmară motocicleta speeder în râpă. Nuru nu mai văzuse până atunci nimic 
asemănător cu formațiunile de rocă viu colorate care mărgineau pereţii, dar, datorită 
educaţiei sale de la Templul Jedi, recunoscu că erau copaci pietrificați. Cele mai 
multe erau formaţiuni în formă de coloane, dar unele ramuri şi membre vechi se 
transformaseră în spirale ciudat de răsucite, cu muchii ascuţite şi împletite. 

Nuru văzu umbra picajului şerpuind de-a lungul peretelui stâncos din stânga 
sa. În timp ce îl urmăreau pe motociclist printr-o curbă din râpă, umbra începu să 
alunece rapid în jos peste stânci, iar Nuru îşi dădu seama că erau pe cale să ajungă 
în raza vizuală a lunetistului. Nevoind să-l alerteze asupra poziției swoopului, Nuru 
tocmai era pe punctul să-l avertizeze pe Gizz când observă că acesta îşi îndepărtase o 
mână de pe comenzile swoopului pentru a-şi putea scoate pistolul blaster. Gizz trase 


în acelaşi moment în care umbra swoopului alunecă pe podeaua ravenei, chiar în 
fața motocicletei speeder. Evident, lunetistul văzu umbra, pentru că viră uşor fără 
niciun alt motiv aparent. În timp ce proiectilul energetic tras trecea pe lângă umărul 
său şi se izbea de pământ, lunetistul ținu strâns comenzile cu o mână în timp ce îşi 
smulgea puşca blaster, apoi o înclina rapid înapoi, astfel încât ţeava lungă să se 
sprijine de umărul său. Fără să se uite înapoi, apăsă pe trăgaci, lansând un proiectil 
energetic direct spre Nuru şi Gizz. 

Nuru îl văzu venind şi calculă că va lovi partea superioară a corpului lui Gizz. 
Pentru că Gizz avea doar o mână pe comenzile swoopului, Nuru avu suficient spaţiu 
pentru a scoate şi aprinde sabia de lumină. Întinse lama în față într-un unghi 
ascuțit, iar proiectilul tras se lovi de lamă şi ricoşă în peretele ravenei. 

— Nu-l ucide, Gizz! spuse Nuru. Trebuie să-l interoghez! 

— Fiu de nerf! răcni Gizz la vederea sabiei. Ţinându-şi încă blasterul în mână, 
spuse: Eşti un Jedi? 

— Atenţie! strigă Nuru în timp ce îşi dezactivă sabia şi se împinse în 
încheietura mâinii stângi a lui Gizz. 

Swoop se înclină puternic spre stânga, exact la timp pentru a evita să lovească 
o ramură largă şi proeminentă a unui copac pietrificat. 

— Nu ai nimic împotriva mea! spuse Gizz în timp ce-şi punea blasterul în toc. 
Întorcându-şi ambele mâini pe ghidoane, continuă: Nu am fost nicidecum în 
apropierea Casei de Economii şi Împrumuturi Zygian de pe Treylon II, acum trei luni! 

— Nu ştiu despre ce vorbeşti. Amândoi suntem pe urmele lunetistului, îţi 
aminteşti? 

— Oh. Corect. Lunetistul. 

În timp ce Gizz lua o curbă, iar swoopul trecea pe lângă mai multe membre 
pietrificate, Nuru spuse: 

— L-am pierdut. 

— Nasul meu nu l-a pierdut. Gizz ridică un deget gros de pe un ghidon şi arătă 
în jos. Uită-te acolo. 

Nuru urmă privirea lui Gizz şi îl văzu pe lunetist alergând pe fundul râpei, 
dirijându-şi abil speederul pe lângă un grup de bolovani imenşi. Lunetistul intră în 
viteză într-o prăpastie întunecată. 

— Unde duce acea deschidere? întrebă Nuru. 

— Nicăieri! pufni Gizz. L-am prins în capcană! 

Dădu un şut în pedale şi cobori după speeder. Nuru îşi simți stomacul 
încleştat în timp ce Gizz lua o scurtătură abruptă printr-o încrengătură de formaţiuni 
stâncoase înainte să se echilibreze rapid, la doar trei metri de sol. 

Se îndreptau cu viteză spre prăpastie când Nuru simţi un pericol, apoi o 
senzație bruscă de teamă. O clipă mai târziu, lunetistul se lansă din prăpastie, 
îndreptându-se direct spre swoop, cu puşca ţinută în față. Nuru încă mai înregistra 
faptul că lunetistul trebuie să se fi întors în cerc în interiorul prăpastiei când 
lunetistul trase. Gizz era aplecat înainte pe swoop. Cu ambele mâini pe ghidoane, 
corpul său îl înfăşurase practic pe Nuru, lăsându-l pe Jedi în imposibilitatea de a-şi 
scoate sabia fără să-l rănească pe masivul motociclist. Tot ce putu face Nuru fu să se 
ferească în timp ce proiectilul de energie se izbea în partea superioară a pieptului lui 
Gizz. Acesta urlă de durere şi furie. Lunetistul trase din nou, iar paletele de control 
ale swoopului explodară în bucăți de metal. 


Şi atunci Nuru văzu clar silueta de pe motocicletă. Fu surprins de faptul că era 
îmbrăcată în armura inconfundabilă a unui războinic Mandalorian. 

Swoopul avariat plonjă spre podeaua ravenei. Nuru era încrezător că putea sări 
în siguranță, dar era mai puțin sigur că putea face ceva pentru a-l ajuta pe Gizz. 
Înainte să poată face efectiv ceva, fu prins de braţul stâng al lui Gizz, iar apoi uriaşul 
căzu de pe swoop, luându-l pe Nuru cu el. 

Swoopul lovi pământul şi explodă în acelaşi moment în care corpul lui Gizz lovi 
solul cu un zgomot surd şi urât şi se rostogoli pe stânca dură, cu braţele înfăşurate 
protector în jurul lui Nuru. Se rostogoli peste un petic larg de buruieni moarte şi nu 
se opri până când se izbi de baza unui bolovan enorm, multicolor. 


Hudu Shiv trecu în viteză pe lângă bolovanul unde tânărul Jedi zăcea nemişcat 
alături de motociclistul uriaş. Aruncă o privire în urmă, apoi îşi opri brusc bicicleta. 
Contele Dooku îl instruise să nu-şi dezvăluie identitatea Mandaloriană Jediului sau 
trupelor clone de pe Vaced, iar Shiv se blestemă în tăcere pentru că intrase într-o 
prăpastie cu o singură ieşire. Era sigur că Jediul îi văzuse armura, dar nu ştia dacă 
băiatul supravieţuise prăbuşirii. Shiv ştia ce avea de făcut în continuare. Porni 
motorul şi se întoarse, îndreptându-se înapoi spre bolovan. 

Nuru deschise ochii şi văzu cerul direct deasupra lui. Era întins pe spate peste 
pieptul lui Gizz, prins sub greutatea mare a braţului drept al acestuia. Gemu, deşi 
Gizz absorbise cea mai mare parte a impactului când se loviseră de pământ. Dar cu 
greu îl putea învinovăţi pe Gizz pentru că îl luase de pe swoop, căci se părea că Gizz 
încercase doar să-l împiedice pe Nuru să moară într-un accident în flăcări. 

— Gizz? Mă poţi auzi? 

Gizz nu răspunse, dar Nuru simţi cum pieptul uriaşului se umfla uşor. Încă 
mai respira. 

Nuru auzi cum zgomotul motocicletei lunetistului devenea tot mai puternic pe 
măsură ce se apropia. Motorul motocicletei suna ca şi cum ar fi fost de cealaltă parte 
a bolovanului, iar Nuru se gândi că lunetistul se întorcea în cerc. Împinse braţul lui 
Gizz şi se rostogoli de pe uriaş. Luându-şi sabia de la centură, îi activă lama în timp 
ce păşea printre buruienile moarte de mult timp, îndepărtându-se de Gizz, apoi 
aşteptă ca speederul să apară din jurul bolovanului. Aşa cum se aştepta, acesta 
apăru la vedere, dar Nuru fu surprins să vadă că şaua bicicletei era goală. Bicicleta 
încetini automat până la oprire când Nuru simţi că se mişcă ceva în spatele lui. Îşi 
dădu seama că lunetistul folosise bicicleta ca momeală. Se întoarse repede şi îl văzu 
pe lunetist stând la doar patru metri distanță, cu puşca îndreptată spre Nuru. 

Lunetistul trase, dar Nuru făcuse deja un salt înalt în aer. În timp ce executa o 
întoarcere care îl aduse pentru scurt timp pe bolovan, observă că din puşca 
lunetistului nu plecase un proiectil energetic, ci un proiectil subţire, probabil o 
săgeată. Ţinându-şi sabia în mâna dreaptă, astfel încât lama acesteia să fie periculos 
de aproape de partea laterală a corpului, sări de pe bolovan, se rostogoli din nou şi 
ateriză în picioare chiar în spatele lunetistului. 

Hudu Shiv studiase holoînregistrări cu Jedii în acţiune şi nu fu surprins de 
viteza sau de capacitatea acrobatică a lui Kungurama. Totuşi, regretă că nu reuşise 
să-l doboare pe Kungurama cu săgeata tranchilizantă. Fără să se întoarcă cu faţa la 


băiat, îşi schimbă strânsoarea puştii în timp ce-şi repoziționa picioarele, sprijinindu- 
se înainte să facă o mişcare bruscă de împungere care trimise patul puştii direct în 
sternul lui Nuru. Băiatul se împiedică înapoi, dar reuşi să îşi învârtă lama în sus 
prin patul şi mecanismul de declanşare al puştii lunetistului. Lunetistul aruncă 
puşca avariată spre Nuru dar acesta se feri şi tocmai era pe punctul să sară în față 
când lunetistul întinse un pumn şi activă aruncătorul de flăcări încorporat în 
mănuşa sa. 

Explozia de flăcări lovi pământul din fața lui Nuru. Jediul sări din nou, făcând 
o întoarcere în aer pentru a ateriza lângă lunetist. Ținându-şi sabia departe de corp, 
lovi cu mâna liberă în jos peste mănuşa lunetistului, forțând jetul de flăcări să se 
îndepărteze de amândoi. Dar apoi lunetistul îşi roti brațul, dezactivând aruncătorul 
de flăcări în timp ce prindea încheietura dreaptă a lui Nuru. Mandalorianul se răsuci 
puternic, forțând mâna lui Nuru să se întoarcă şi făcând degetele Jediului să piardă 
strânsoarea pe sabie. Lama sabiei pâlpâi în timp ce cădea la pământ. Lunetistul îşi 
păstră strânsoarea blocată pe încheietura lui Nuru în timp ce aducea un genunchi în 
stomacul băiatului. 

Nuru simți cum îşi pierde aerul din plămâni. Blocă durerea din mintea lui şi 
întinse repede mâna stângă la centură. Degetele sale se strânseră în jurul sabiei lui 
Ring Sol-Ambase. Lunetistul tocmai era pe punctul de a-l lovi din nou cu piciorul, 
când Nuru apăsă butonul de activare a sabiei şi lama prinse viață. 

Tot ce trebuia să facă Nuru era să mişte încheietura mâinii şi lunetistul urma 
să fie tăiat în două. Dar voia să-l supună pe lunetist şi să-l interogheze, nu să-l 
ucidă. Avu nevoie de o fracțiune de secundă pentru a-şi reajusta strânsoarea pe 
sabia lui Ambase, în timp ce se pregătea să dea o lovitură care l-ar fi rănit doar pe 
bărbat, dar acea fracțiune fu suficientă pentru ca el să piardă avantajul. 

Lunetistul îl împinse pe Nuru departe de el. Lama sabiei trecu fulgerător pe 
lângă pieptul Mandalorianului, în timp ce Nuru se împleticea înapoi. Mâinile 
lunetistului zburară la centură şi scoase ambele pistoale blaster. Nuru îşi recăpătă 
echilibrul şi ţinu sabia lui Ambase în fața lui, aşteptând ca lunetistul să tragă. 

Amândoi auziră sunetul navei care se apropia. Nuru recunoscu sunetul 
familiar al motoarelor Harpiei. Nu era surprins că Echipa de Evadare reuşise să îl 
localizeze atât de repede, deoarece flăcările şi fumul care se ridicau de la swoopul 
distrus trebuie să le fi atras atenţia. Păstrându-şi privirea pe bărbatul blindat şi cu 
sabia lui Ambase întinsă înainte, Nuru se întinse cu Forţa pentru a-şi face propria 
sabie să zboare de pe pământ şi să aterizeze în palma care o aştepta. Îşi activă sabia 
astfel încât lama să strălucească alături de cealaltă. Avea puține îndoieli că putea să 
devieze proiectilele blaster mai repede decât putea omul să apese pe trăgaci. 

— Predă-te imediat, spuse el. 

Nu se aşteptase ca lunetistul să tragă de jos, lansând un şir de fulgere 
energetice care loviră solul stâncos în fața picioarelor lui Nuru. Exploziile aruncară în 
aer pietre şi nisip, pulverizându-i praf în ochi, iar el, din reflex, îşi închise ochii. Din 
fericire, rămase vigilent, folosind Forţa pentru a-i ghida acţiunile şi a anticipa 
următorul atac. 

Dar acesta nu veni. În schimb, bărbatul blindat fugi spre motocicleta sa. 

Cu ochii încă închişi, Nuru simţi plecarea lunetistului şi alergă orbeşte după el, 
bazându-se pe Forţă pentru a-şi menţine cursul şi a-i permite să vizualizeze terenul, 
adversarul şi motocicleta. Pentru că învățase deja pe calea cea grea că lunetistul era 


un luptător incredibil de priceput, alese să nu-l abordeze. Sări mult în aer, ţinând 
ambele săbii întinse şi îndepărtate de corp, şi apoi sări peste lunetist, înclinându-se 
pentru a ateriza lângă bicicletă. În timp ce cobora, ambele săbii trecură prin 
aripioarele de manevră ale motocicletei şi prin capsula centrală a repulsorului, 
paralizând vehiculul. Ateriză în acelaşi moment în care speederul distrus se prăbuşi 
la pământ, apoi îşi deschise ochii, care încă îl usturau din cauza nisipului. 

Lunetistul făcu un pas rapid pe lângă el şi sări în afara vederii, ocolind 
bolovanul care se înălța lângă Gizz, al cărui corp inconştient încă se odihnea printre 
buruieni. Nuru auzi jeturile de aterizare ale Harpiei. Cargobotul aterizase suficient de 
aproape pentru ca el să-i vadă pe Gunn şi pe Chatterbox în cabina de pilotaj. 

Purtând puşti blaster, Knuckles, Sharp şi Cleaver ieşiră în grabă din Harpie şi 
alergară spre Nuru. 

— L-am luat pe Breaker, spuse Knuckles. Eşti în regulă, Comandante? 

Nuru răspunse cu o singură mişcare din cap, deşi adevărul era că se simțea 
lovit şi vânăt. 

— Lunetistul a fugit în spatele acelui bolovan, spuse el în timp ce oprea sabia 
lui Ambase şi o punea înapoi la centură. L-aţi văzut? Poartă armura Mandaloriană. 

— Mandaloriană? spuse Knuckles cu neîncredere. 

La fel ca majoritatea soldaților Republicii, era conştient de cultura războinică 
ce dura de mii de ani în sectorul Mandalore. Ştia, de asemenea, că Jango Fett însuşi 
fusese Mandalorian şi că armura lui Fett servise drept bază pentru armura purtată 
de Knuckles şi camarazii săi. 

— Dar Mandalore este o lume paşnică acum, continuă Knuckles. Poate că este 
un renegat sau un impostor. 

— Sau poate un fost războinic Mandalorian, ca Jango Fett, spuse Sharp. 

— Oricine ar fi, ştie să lupte, spuse Nuru. Care este starea lui Sommilor şi a 
piloților săi? Şi cine îi supraveghează? 

Knuckles şi Sharp se uitară la Nuru prin vizoarele lor, iar Knuckles spuse: 

— Îmi pare rău, Comandante. Am crezut că ştii. Sommilor şi piloţii sunt morți. 

Nuru fu uimit. 

— Ce? 

— Săgeţile toxice care i-au lovit au fost letale. Le-am securizat corpurile în 
interiorul navei. Noi nu am... 

Knuckles fu întrerupt de un vuiet puternic care venea din spatele bolovanului. 
Un jet de combustibil în flăcări se lansă peste buruienile moarte care acopereau 
pământul. Nuru îşi dădu seama că lunetistul îşi activase din nou aruncătorul de 
flăcări şi, în timp ce buruienile luau foc, văzu flăcările apropiindu-se spre trupul lui 
Gizz. 

— Scoateţi-l de acolo! spuse el arătând spre Gizz. 

Fără să pună la îndoială ordinul, Knuckles, Sharp şi Cleaver săriră printre 
flăcările care se înălțau, în timp ce Nuru îşi ținea ochii deschişi după lunetist. Cei doi 
soldați şi droidul îl apucară pe uriaş şi îl târâră rapid departe de bolovan, călcând în 
picioare flăcările în timp ce înaintau. Focul încă se răspândea în timp ce se apropiau 
de Harpie. 

Nuru se îndepărtă de foc, văzând că se răspândea în continuare şi spuse: 

— Duceţi-l în navă. 

— Comandante, sunteţi sigur că ar trebui să...? spuse Knuckles. 


— Mi-a salvat viața! 

Soldaţii şi droidul îl traseră pe Gizz pe rampa Harpiei şi tocmai se chinuiau să-l 
strecoare prin trapă, când Nuru îl văzu pe lunetist ieşind de cealaltă parte a 
bolovanului şi trecând pe lângă rămăşiţele motocicletei speeder, încă ţinând în mână 
ambele pistoale blaster. Nuru îşi ridică mâna stângă şi folosi Forța pentru a-l 
împinge pe lunetist de pe picioare. Lunetistul fu aruncat lateral prin aer şi s-ar fi 
putut lovi de peretele râpei, dar îşi declanşă propulsorul şi se lansă spre cer, 
ridicându-se rapid mai sus decât putea sări Nuru. Băiatul îşi ținu sabia pregătită în 
timp ce lunetistul se înălța, gata să se apere dacă adversarul său ar fi deschis focul. 


Shiv făcu o grimasă în spatele căştii în timp ce se ridica departe de Jedi. 
Intenţionase doar să afle dacă băiatul mai era în viață şi să tragă o săgeată 
tranchilizantă pentru a-l supune dacă era necesar, dar nu să-l angajeze în luptă. Se 
gândi că Dooku va fi furios, dar nu asta era preocuparea imediată a lui Shiv. Nu 
putea permite nimănui să revendice şi să analizeze arsenalul Gărzii Morţii de pe 
motocicleta lui abandonată. În timp ce continua să se ridice, îşi duse mâna la 
centură şi apăsă pe un buton, declanşând un detonator de la distanță. Jos, 
rămăşiţele motocicletei sale explodară în foc şi praf, iar puterea exploziei îl făcu pe 
Jedi să se prăbuşească. 

Văzându-l pe Jedi cum cădea din cauza exploziei, Shiv îşi dădu seama că era 
dezamăgit de prima sa întâlnire cu un Jedi. Se întrebă dacă va avea vreodată ocazia 
să se dueleze cu unul care era matur. 

Shiv scană terenul în căutarea navei sale şi o găsi chiar acolo unde aterizase, 
apoi zbură direct spre ea. 


Lunetistul tocmai ieşise din raza vizuală când Nuru încerca să se ridice de la 
sol. Aerul era acum plin de fum. O clipă mai târziu, simți cum nişte mâini îl apucă de 
braţe şi fu smuls în picioare. Uşor ametit, îşi dădu seama că Knuckles şi Sharp se 
întorseseră după el. În timp ce clonele îl grăbeau să se întoarcă în Harpie, Nuru 
şopti: 

— Trebuie să-l oprim. 

Abia urcaseră pe rampă când Harpia decolă, țâşni în sus şi ieşi din ravenă. 

Nuru, Knuckles şi Sharp pătrunseră în cala principală. Îl găsiră pe Cleaver 
ocupat cu legarea corpului lui Gizz de punte, alături de Breaker, care era legat de un 
pat. Atât Gizz cât şi Breaker erau în continuare inconştienți. 

Cleaver se uită la Nuru şi spuse: 

— A trebuit să îl leg de punte pentru că Harpia nu este echipată cu un pat 
suficient de mare pentru el. 

Nuru era atât de concentrat pe prinderea lunetistului, încât abia dacă îl auzi pe 
droid. Părăsi cala şi se îndreptă rapid spre cabina de pilotaj. Păşind în spatele lui 
Gunn şi al lui Chatterbox, se aplecă între scaunele lor pentru a avea o vedere mai 
bună prin fereastra din față. Văzu lunetistul încă în aer, la mai puțin de treizeci de 
metri în fața navei. 


— Propulsorul ăla nu-l poate duce prea departe, spuse Nuru. Va trebui să 
aterizeze în curând. 

— Aş putea să-l dobor chiar acum, dacă vrei, spuse Gunn în timp ce făcea un 
gest către comenzile pentru tunurile laser. 

— Nu! Îl vreau în viață pentru interogatoriu. 

Gunn suspină. 

— Fie cum vrei tu. 

Nuru se aplecă în față pentru a avea o vedere mai largă a terenului de 
dedesubt. Apoi zări un transportor care se odihnea lângă baza unei stânci din 
canion. Recunoscu modelul ca fiind o navă din clasa Pursuer, folosită de 
Mandalorieni ca navă de patrulare şi transport, dar populară şi printre diversele forțe 
de poliție şi vânători de recompense din întreaga galaxie. 

— Este o navă acolo jos, spuse el. Trebuie să se îndrepte... 

Nuru fu cuprins din nou de un sentiment brusc de pericol iminent. Înainte să o 
poată avertiza pe Gunn să ia măsuri de evitare, omul zburător execută o răsucire în 
aer, se poziționă cu fața la Harpie şi se aplecă. 

— Nu! strigă Nuru. 

Dar bărbatul îmbrăcat în armură Mandaloriană lansase deja racheta din 
propulsorul său. 


Capitolul 10 


Explozia fu extraordinară. Racheta Z-6 antivehicul lovi şi detonă cu o 
bubuitură tunătoare în fuzelajul inferior al Harpiei Grăbite. Lalo Gunn ţipă ca şi cum 
propriul ei corp ar fi încasat direct lovitura, în timp ce Chatterbox se agăță de 
comenzile din fața sa. Nuru, care nu avea centura de siguranţă, fu aruncat de pe 
picioare şi ricoşă în tavanul jos al cabinei de pilotaj. O altă explozie zgudui Harpia. 
Nuru se prinse de spătarul scaunului lui Chatterbox şi se ridică de pe punte. Prin 
fereastra cabinei de pilotaj, văzu că plonjau rapid spre canionul numit Stânca 
Sfărâmată. 

— Pierdem altitudine, spuse Chatterbox. 

Apăsând cu disperare pe întrerupătoare şi manete în timp ce verifica o citire a 
stării, Gunn răspunse: 

— Spune-mi ceva ce nu ştiu deja! 

— Am pierdut toate scuturile, jeturile de aterizare şi propulsoarele primare din 
stânga. 

— Ştiu şi asta, aşa că taci din gură! 

Gunn se luptă cu comenzile pentru a stabiliza nava. Un geamăt mecanic 
îngrozitor răsună prin Harpie în timp ce Gunn aduse cumva nasul navei în sus. 

Prin fereastră, Nuru fu uşurat să vadă că nu mai cădeau spre Vaced, dar nava 
încă se înclina puternic spre stânga. 

— Trebuie să ne duci jos, Gunn. Nu-l pot lăsa pe asasin să scape. 

— Poate că nu ai auzit, puştiule, dar a distrus jeturile de aterizare! Va trebui să 
fac o aterizare de urgenţă şi pariez că va fi dureroasă. Trebuia să mă laşi să-l omor 
când am avut ocazia! 

Nuru ştia că nava lui Gunn era echipată cu capsule de salvare. Era pe punctul 
să le sugereze să evacueze nava, dar îşi aminti de Gizz, aflat în cală, care abia 
încăpuse prin trapa principală, darămite prin vreuna dintre capsulele de salvare. 

— Poţi să ne duci jos în siguranţă, Gunn, spuse Nuru. Ştiu că poți. 

— Nu pot să-ți spun cât de mult înseamnă asta pentru mine, spuse Gunn cu 
sarcasm. 

Nuru se încruntă. Era destul de rău că nu reuşise să îi protejeze pe Sommilor 
şi pe cei doi piloți Kynachi, dar acum îi punea în pericol şi pe toți cei din Harpie. 
Simţi brusc un sentiment aproape copleşitor de eşec. 

Şi totuşi, tot voia să meargă după asasin. Ştia că făcuse o greşeală teribilă 
subestimându-i capacitatea de luptă, dar acum se întreba dacă nu cumva greşise şi 
în încercarea de a-l captura în viață. Ar fi trebuit să încerc să-l omor? 

În adâncul său, Nuru simţi ceva agitându-se, o senzaţie ciudată care nu era 
nici caldă, nici rece, ci... întunecată. 

Harpia se clătină în timp ce străbătea cerul, lăsând în urmă foc şi fum. 


Hudu Shiv se uită înapoi la cargobotul avariat în timp ce propulsorul său îl 


ducea spre pământ. Dacă Jediul şi ceilalți pasageri de pe cargobot se considerau 
norocoşi că erau încă în viaţă, Shiv îşi asuma tot meritul pentru asta. La urma 
urmei, țintise racheta spre partea inferioară a corpului navei, nu spre cabina de 
pilotaj sau în apropierea rezervoarelor de combustibil. 

Cobori aproape de nava sa, opri propulsorul şi ateriză în fugă. Folosi o 
telecomandă pentru a dezactiva sistemul de securitate al navei, intră rapid şi luă 
câteva echipamente. Ştia că dacă Nuru Kungurama supraviețuia, băiatul îşi va alerta 
superiorii că văzuse un bărbat purtând armura Mandaloriană pe Vaced. Shiv trebuia 
să facă tot ce era necesar pentru a-i descuraja pe Jedi să îl mai vâneze vreodată. 


Harpia Grăbită zbura cu greu, dar încă era în aer. În cabina de pilotaj, Nuru îşi 
pusese centura de siguranță pe un scaun în spatele lui Gum şi Chatterbox. Prin 
interfon, îl auzi pe Knuckles spunând: 

— Avem un incendiu în cala din spate, Căpitane. 

— Atunci stingeţi-l! răbufni Gunn. Aruncă o privire la unul dintre puţinele 
monitoare care mai funcționau. Senzorul de urmărire a terenului este distrus, dar 
încă mai am ochi. O să o cobor în câmpul dintre portul spaţial şi pădure. Îşi înclină 
bărbia înapoi spre interfon. Ascultaţi, toată lumea! E prea târziu pentru a lupta cu 
focul! Puneţi-vă centurile de siguranță acum, pentru că vom... 

O ploaie de focuri de laser trecu pe lângă cabina de pilotaj, apoi un şuvoi de 
fulgere energetice se izbi de fuzelajul superior al navei, speriindu-i pe cei din cabină. 

— La naiba! înjură Gunn în timp ce Harpia se cutremură în urma impactului. 
Acum cine trage în noi?! 

O clipă mai târziu, nava atacatoare trecu pe deasupra Harpiei şi apăru la 
vedere. Era nava de clasă Pursuer pe care o văzuse Nuru mai devreme. Nu avea nicio 
îndoială că asasinul blindat pilota nava şi că scopul său era să doboare Harpia. 

— Asta e prea de tot, răcni Gunn în timp ce împingea comenzile, trimițând 
Harpia într-o rostogolire bruscă care făcu motoarele să urle. 

Harpia scuipă fum negru când ieşi din rostogolire şi se ridică în spatele navei 
inamice. Nuru o văzu pe Gunn întinzând mâna spre un comutator roşu de pe 
consola de arme şi nu încercă să o oprească să apese pe el. Lansatoarele de rachete 
traseră. Două rachete teleghidate zburară spre Pursuer, care se înclină brusc spre 
stânga. Rachetele trecură de nava vizată, apoi făcură un uşor arc de cerc înainte să 
accelereze, fiecare dintre ele îndreptându-se spre câte o parte diferită a navei. 
Rachetele se izbiră de navă şi explodară. Nava din clasa Pursuer erupse într-o 
explozie luminoasă care trimise resturi de flăcări pe cerul de deasupra Stâncii 
Sfărâmate. 

Gunn scoase un fluierat. 

— M-am simţit destul de bine, spuse ea în timp ce vira înapoi spre portul 
spaţial. Acum vine partea dificilă. 

Gunn apăsă accelerația şi un comutator, iar Harpia porni în sus. O alarmă 
începu să sune, iar Nuru nu putu spune dacă venea de la spaţioport sau din cabina 
de pilotaj. Harpia se clătină în timp ce aluneca peste platformele de aterizare, se 
înclină puternic când traversă câmpul adiacent, apoi căzu. 

Harpia derapă pe sol, strivind ierburile înalte şi lăsând în urma ei un şanţ 


neregulat. Se cutremură violent şi se opri, chiar în momentul în care droizii pompieri 
sosiră de la portul spaţial. 

— Sfârşit de drum, spuse Gunn cu deznădejde. 

Nuru îşi desfăcu centura de siguranţă. 

— Mă duc să văd ce fac ceilalți. 

Se întoarse în cala principală, unde îi găsi pe Sharp şi pe Knuckles lucrând 
deja pentru a-l elibera de pe podea pe Gizz, care încă era inconştient. Ochii lui 
Breaker erau deschişi, iar Cleaver îl ajuta să se ridice din pat. Breaker clătină din 
cap şi spuse: 

— Am pierdut ceva? 

— O să te punem la curent după ce suntem cu toţii afară, spuse Nuru, arătând 
spre trapa principală. Dar când se întoarse, observă o centură utilitară din piele care 
zăcea pe punte. O ridică şi o privi cu uimire. De unde a apărut asta? 

— Am găsit-o lângă Breaker, în pădure, spuse Cleaver. Îmi pare rău că am 
omis să o menţionez, dar am fost puţin grăbiţi. Bănuiesc că a aparținut lunetistului. 

Nuru continuă să se holbeze la centură pentru o clipă, apoi întinse mâna la 
propria centură şi scoase sabia lui Ring Sol-Ambase, apoi o fixă de un clips de pe 
centura pe care o recuperase Cleaver. 

— Nu, Cleaver. Asta nu aparținea lunetistului. 

Centura avea trei compartimente ataşate. Două erau goale. Unul nu era gol. 


— Ce naiba m-a lovit? gemu Gizz în timp ce se aşeza pe pământ la câțiva metri 
de epava Harpiei, unde Cleaver îi ajuta pe droizii de stingere a incendiilor să stingă 
focurile mici care încă mai ardeau. 

— la-o uşor, Gizz, spuse Nuru. S-ar putea să ai o contuzie. 

Gizz se uită la Nuru, apoi îi observă pe cei patru soldați clone care stăteau în 
apropiere, ascultând un oficial de la portul spaţial. Soldaţii îşi scoseseră căştile. Gizz 
clipi din ochi şi se încruntă. 

— Ceva este în neregulă cu vederea mea. Văd cvadruplu. 

Nuru rânji. 

— Sunt clone. 

— Oh, spuse Gizz. Hei, ce s-a întâmplat cu tipul ăla blindat pe care l-am 
urmărit, cel care mi-a distrus swoopul? 

Nuru dădu din cap. 

— E mort. 

— Ziua asta devine din ce în ce mai bună. Gizz căscă. Am o durere de cap 
imensă. O să-mi odihnesc puțin ochii. 

Se întinse la loc pe jos şi începu să sforăie aproape imediat. 

Nuru se uită la oficialul spaţioportului, care era un bărbat cu un aer sever. 

— Ar fi trebuit să ştiu că Gizz este implicat în acest accident, spuse bărbatul. 
Încă de când a ajuns pe Vaced, a creat probleme. Şi nimeni nu va plânge după gaşca 
cu care a umblat. 

Nuru clătină din cap. 

— Gizz nu este responsabil pentru ceea ce s-a întâmplat aici. 

— Ei bine, am o mulțime de alte motive să-l trimit la închisoare! Tulburarea 


liniştii publice, beție în public, neplata datoriilor... Aruncând o privire spre silueta 
adormită a lui Gizz, continuă: Voi avea grijă ca Gizz să ajungă direct într-o închisoare 
din afara lumii, poate în minele de mirodenii de pe Kessel. Stai cu ochii pe el în timp 
ce eu fac rost de nişte lanţuri. 

Se întoarse şi se îndreptă spre una dintre clădirile portului spaţial. 

Când bărbatul ieşi din raza de acţiune, Nuru spuse: 

— Plecăm. Acum. 

— Ai un simț al umorului ciudat, puştiule, spuse Gunn. 

— Vorbesc serios. Vom lua nava Comisarului. Vom lua cu noi cadavrele lui 
Sommilor şi ale piloților săi. 

— Înapoi pe Coruscant? spuse Sharp. 

— Nu imediat. Nuru întinse centura utilitară. Asta este a Maestrului Ambase. 
Cleaver a găsit-o în pădure, lângă Breaker. Probabil că asasinul a scăpat-o. lar asta 
am găsit-o într-unul dintre compartimentele utilitare. Băgă mâna într-un buzunar şi 
scoase un mic dispozitiv în formă de disc. Era un un proiector compact de 
holograme. Activă dispozitivul şi o citire holografică se materializă deasupra discului. 
Afişajul era o hartă tridimensională a sistemului Bilbringi, cu coordonate de 
navigație. Depozitul Bilbringi nu este departe de aici. Poate că asasinul l-a adus pe 
Maestrul meu la Bilbringi şi l-a lăsat acolo. Trebuie să aflu. 

— Îmi cer scuze, Comandante, spuse Sharp, dar nu ar trebui să contactăm mai 
întâi autorităţile de pe Coruscant şi să le spunem ce s-a întâmplat cu Sommilor şi 
piloţii săi? 

— Nu, zise Nuru brusc. Fără transmisii către Coruscant. Cineva ne-a urmărit 
prin spaţiu şi este posibil să ne manipuleze mişcările. Nu am găsit emițătorul de pe 
Harpie, dar nu vreau să mai risc. Vom contacta autoritățile după ce vom investiga 
Bilbringi. 

— Eşti nebun, puştiule, spuse Gunn. De unde ştii că asasinul nu a lăsat 
intenționat centura aia în urmă? Poate că a încercat să te atragă pe tine şi pe noi 
ceilalți într-o capcană pe Bilbringi! 

— Am luat în considerare această posibilitate, recunoscu Nuru în timp ce 
dezactiva proiectorul. Dar faptul că asasinul a atacat Harpia sugerează altceva. Nu 
cred că se pregătea să ne conducă undeva. A încercat să ne ucidă. S-ar putea să nu 
ştim niciodată cine a fost sau care i-au fost motivele, dar ştim că nu va mai face rău 
nimănui. 

— Ei bine, oricum, nu contați pe mine, spuse Gunn. M-ai ajutat să scap dee 
Kynachi şi, în schimb, te-am dus în spaţiul Chiss şi înapoi. Dar dacă aş fi ştiut că voi 
face un ocol către o gaură neagră, că mă voi încurca cu pirații spaţiali, că voi urmări 
un ucigaş care poartă o rachetă în spate şi că Harpia va sfârşi în felul acesta... Făcu 
un gest spre nava ei distrusă şi clătină din cap. Las-o baltă. Voi găsi o altă cale de a 
pleca de pe Vaced. M-am săturat să călătoresc cu tine. 

Nuru oftă. 

— Îmi pare rău pentru Harpie. Îţi promit că atunci când mă întorc pe 
Coruscant, voi depune o cerere la Consiliul Jedi pentru ca Republica să te 
despăgubească pentru... 

— Presupui că te vei întoarce vreodată pe Coruscant, îl întrerupse Gunn. La ce 
bun o promisiune dacă te duci la Bilbringi şi te omori pe tine şi pe toți ceilalți?! 

— Ajunge, Lalo, spuse Chatterbox. 


Toată lumea se uită la Chatterbox. Acesta nu i se adresase niciodată lui Gunn 
pe numele mic. 

— Îmi pare rău, Nuru, spuse Gunn încet. Am încredere că promisiunea ta este 
bună. Apoi se apropie de Chatterbox, îl privi drept în ochi şi spuse: Te-aş ruga să 
rămâi cu mine, dar ştiu deja răspunsul tău. La revedere, Chatterbox. 

Se întoarse şi începu să se îndepărteze. 

Chatterbox o apucă pe Gunn de braţ şi o trase înapoi la el, apoi o sărută, iar ea 
îl sărută la rândul ei. 

Knuckles îşi verifică puşca. Breaker se uită la cer. Sharp îşi cobori capul şi îşi 
privi cizmele. lar Nuru se jucă cu holoproiectorul. 

Cleaver se apropie dinspre epavă şi spuse: 

— Incendiile sunt stinse. 

— Nu din punctul meu de vedere, spuse Gunn în timp ce se îndepărta de 
Chatterbox. Întinse mâna, îi atinse buzele şi spuse: Ai grijă cu gura aia a ta. Aruncă 
o privire către ceilalți membri ai Echipei de Evadare şi spuse: La revedere, băieți. 

— Unde vă veți duce? întrebă Sharp. 

— S-ar putea să sun un vechi prieten să mă ia de aici. 

Apoi Gunn plecă spre portul spaţial cu capul sus, fără să se uite înapoi. 

Knuckles se uită la uriaşul adormit şi spuse: 

— Îl lăsăm acolo? 

— Poate că are cazier, spuse Nuru, dar m-a salvat de la un accident urât. Îmi 
imaginez că ar putea fi destul de recunoscător dacă nu se va trezi în închisoare. 

— Doar nu sugerațţi să-l luăm cu noi? întrebă Sharp. 

Nuru aprobă din cap. 

— Am încredere în instinctele mele, Sharp. Bănuiesc că Gizz nu a avut o viață 
uşoară. Cred că merită o şansă. Se uită la Chatterbox şi spuse: Ai petrecut multe ore 
în cabina de pilotaj a Harpiei. Crezi că poți pilota cargobotul lui Sommilor? 

Chatterbox aprobă din cap. 

— Bine. Acum, hai să plecăm înainte să se întoarcă tipul ăla de la spaţioport. 

În timp ce îl transportau pe Gizz la cargobotul lui Sommilor, nimeni nu observă 
micul cilindru magnetic gri care încă era ataşat de piciorul stâng al lui Cleaver. 


La aproape o jumătate de oră după ce Harpia Grăbită se prăbuşise pe câmpul 
cu iarbă de pe Vaced, cargobotul Suwantek Systems decolă, transportând un tânăr 
Jedi, patru soldați ai Republicii, un droid recondiționat, un uriaş pe nume Gizz şi 
cadavrele a trei morți de pe Kynachi. În timp ce cargobotul se înălța din portul 
spaţial Vaced, un bărbat, aflat pe un platou de la Stânca Sfărâmată, îi urmări 
plecarea prin macrobinoclu. 

Hudu Shiv cobori macrobinoclul. Mulţumit că Jediul şi aliații săi părăsiseră 
planeta, se îndreptă spre capsula de salvare de urgenţă care se odihnea în apropiere. 
Deconectase capsula de nava sa chiar înainte să folosească un transmițător cu 
telecomandă pentru a o trimite după nava lui Kungurama. Şi apoi, după ce folosi 
telecomanda pentru a trage câteva rafale asupra navei lui Kungurama, permise ca 
nava sa să fie distrusă. 

Shiv se gândi că, probabil, Contele Dooku îşi va exprima nemulțumirea când 


va afla că Nuru Kungurama văzuse un războinic Mandalorian pe Vaced. Cu toate 
astea, îşi acoperise urmele înscenându-şi propria moarte şi îndeplinise şi obiectivele 
principale. Tipii de pe Kynachi erau morți, iar centura utilitară Jedi fusese lăsată la 
locul împuşcăturilor. Shiv se urcă în capsula de salvare. Trasase deja un curs spre o 
stație spaţială din apropiere, de unde urma să fie preluat de un transportor secret al 
Gărzii Morţii. Apăsă butonul de aprindere, iar capsula de salvare se lansă de pe 
platou, lăsând o dâră de vapori de apă în timp ce urca în atmosferă. 

Se întrebă dacă nu cumva s-ar putea întâlni din nou cu Nuru Kungurama. 
Oricât de mult se mândrea Shiv că era un profesionist, nu putea să nege că voia să-i 
mai dea o lovitură Jediului care nu reuşise să-l ucidă. 


Capitolul 11 


— Mai aveţi mâncare pe nava asta? întrebă uriaşul Gizz. 

— Nu, Gizz, spuse Nuru. Ai mâncat-o pe toată. 

— Oh. Gizz îşi scărpină stomacul. Staţia la care ai spus că mergem... 

— Depozitul Bilbringi. 

— Da, Bilbringi. Putem lua mai multă mâncare de acolo, nu? adăugă Gizz. 

— Sper că da. 

Stăteau pe o bancă lângă o consolă din cala de marfă a cargobotului Suwantek 
Systems. Nuru le ordonase soldaților să-l aşeze pe Gizz în cala de marfă, deoarece 
compartimentele pentru pasageri nu aveau suficient spaţiu pentru uriaş. Cadavrele 
lui Sommilor şi ale celor doi piloți fuseseră împachetate frumos şi puse cu grijă în 
camera de depozitare etanşă a compartimentului. O fereastră din apropiere oferea o 
privelişte a hiperspaţiului în timp ce se îndreptau spre destinația lor. 

Nuru se uită la un cronometru de pe consola de navigație şi spuse: 

— Vom ieşi din hiperspațţiu în curând. 

— Mulţumesc că nu m-ai lăsat pe Vaced. Am auzit clonele vorbind. Au spus că 
s-ar fi putut să mă fi trezit în lanţuri sau în închisoare. Nu era nevoie să mă aduci cu 
tine. 

— Nu era nevoie să mă iei de pe swoopul ăla înainte să se prăbuşească la 
Stânca Sfărâmată. 

Gizz ridică din umeri. 

— Nu-mi acorda prea mult credit. Probabil că mă salvam pe mine însumi în 
acel moment şi te-am luat cu mine. Se uită la fereastră. Nu am fost niciodată la 
Depozitul Bilbringi, dar am auzit despre el. Se află pe un asteroid deținut de o Huttă 
pe nume Drixo. Spune-mi din nou, de ce mergem acolo? 

— Îl caut pe Maestrul meu Jedi. Am motive să cred că a fost dus la Bilbringi 
Slas 

— Scuzaţi-mă, Comandante, îl întrerupse Breaker, intrând în cala de marfă. S- 
ar putea să avem o problemă. Se îndreptă spre consola de navigație şi apăsă o serie 
de butoane. Uitați-vă aici. 

Nuru se ridică de pe bancă şi examină afişajul de date al consolei. 

— Ce sunt astea? Citiri de frecvență? 

— Aşteptaţi. 

Şi atunci, Nuru văzu un mic cerc verde care clipea pe ecran. Ochii lui Nuru se 
făcură mari. Calmându-se, spuse: 

— Deci... nava lui Sommilor are un transmițător ascuns la bord. Tocmai ai 
descoperit asta? 

Breaker aprobă din cap. 

— Comandante, nu ştim la ce să ne aşteptăm la Depozitul Bilbringi, dar 
datorită acelui emițător, este foarte posibil ca cineva de la Bilbringi să ne aştepte. 

Gizz se ridică de pe bancă şi spuse: 

— Am veşti pentru tine, clonă. Nimeni de la Bilbringi nu mă aşteaptă pe mine. 
Puse o mână masivă pe umărul lui Nuru. Dacă se pune cineva cu micul meu amic, 


aici de față, va avea parte de multă durere. 
— În acest caz, spuse Breaker, cred că nu avem de ce să ne facem griji. 


Cargobotul ieşi din hiperspaţiu în sistemul Bilbringi. Nuru i se alăturase lui 
Chatterbox în cabina de pilotaj şi privea cum cargobotul trecea pe lângă nenumărațţii 
asteroizi spre cel mai mare, desemnat Bilbringi VII, unde se afla Depozitul Bilbringi. 

Nuru îi informase pe ceilalți membri ai Echipei de Evadare despre semnalul de 
transmisie pe care îl descoperise Breaker. 

— Uşor, Chatterbox, spuse Nuru în timp ce se apropiau de Bilbringi VII. Nu 
ştim cu certitudine dacă ne aşteaptă vreun inamic. Din câte ştim, am putea apărea 
pe vizorul lor ca un cargobot obişnuit. 

În curând, putură distinge detaliile depozitului prin fereastra cabinei de pilotaj. 
Lumini strălucitoare iluminau un grup de rampe de aterizare, structuri modulare şi 
rampe de andocare. Apoi, Nuru zări barjele şi un iaht mare Metalorn. 

— E nava Supraveghetorului Umbrag, tresări Nuru, apoi apăsă pe interfon. 
Umbrag e la Depozitul Bilbringi. Nu sunt nave de război Separatiste la vedere, doar 
câteva barje cu drone şi iahtul lui Umbrag. Knuckles şi Sharp, tunurile laser sunt 
pregătite? 

— Da, Comandante, răspunse Knuckles. 

— Breaker? 

— Sunt pregătit cu Cleaver şi Gizz, Comandante. 

— Suntem pe punctul de a andoca, spuse Nuru. Fiți pregătiți pentru orice. 

— Nici măcar nu ştiu cine este Umbrag, dar abia aştept să îl bat, adăugă Gizz. 


Supraveghetorul Umbrag lenevea în fostul bârlog al Huttei Drixo, jucând un 
holojoc cu nave de luptă, când auzi un strigăt de pe coridorul exterior. 

O clipă mai târziu, auzi zgomotul unui droid de luptă. 

— Tocmai a sosit un transportor Suwantek Systems, domnule, spuse droidul. 

Fără să-şi ridice privirea de la joc, Umbrag spuse: 

— Spune-le acelaşi lucru pe care l-ai spus şi celorlalte nave care au încercat să 
andocheze la noi. Spune-le că depozitul este în carantină. 

— Am încercat să le spun, domnule. Dar nu m-au ascultat. Doar au tras în 
mine. 

— Ce? Umbrag se uită la droid prin ochelarii săi groşi şi fu surprins să vadă că 
ambele braţe îi fuseseră distruse. Ăsta e un scandal! Cine a îndrăznit să-mi sfideze 
ordinul?! 

— Ei bine, erau câţiva soldaţi ai Republicii, un uriaş foarte furios, un tânăr 
Jedi şi un droid care se pare că nu mai este de partea noastră. 

— Un Jedi? spuse Umbrag nervos. Are pielea albastră şi ochii roşii? 

O voce urlă din spatele droidului fără membre: 

— Tu trebuie să fii Umbrag. 

Umbrag se uită dincolo de droid, văzu monstrul umanoid cu pielea portocalie 
care stătea lângă Nuru Kungurama şi leşină. 


— Această bătălie a decurs mult mai uşor decât mi-am imaginat, spuse 
Cleaver. 

— Serios, adăugă Knuckles. Dacă mă întrebaţi pe mine, a fost prea uşor. Sunt 
doar dezamăgit că nu am putut găsi nicio dovadă că Generalul Ambase a fost 
vreodată aici. 

— S-ar putea ca lupta să nu se fi terminat încă, spuse Breaker în timp ce 
arunca capul unui droid de luptă într-o grămadă de piese de droizi pe care le 
adunaseră la Depozitul Bilbringi. Am distrus unsprezece droizi, dar cred s-ar putea 
să fi ajuns aici în număr de doisprezece. 

— Dacă există vreun rătăcit, îl vom prinde şi pe el, spuse Sharp cu încredere. 
Arătă spre grămada de droizi. Nu are sens. De ce ar prelua Separatiştii controlul 
asupra Depozitului Bilbringi, apoi ar lăsa doar câţiva droizi de luptă să îl apere? 

Chatterbox răspunse cu o ridicare din umeri. 

— Poate că ne va spune Umbrag când îşi va recăpăta cunoştinţa, spuse 
Breaker. 

Echipa de Evadare se afla în docul de la Depozitul Bilbringi, lângă cargobotul 
pe care şi-l însuşiseră, iar soldaţii îşi scoseseră căştile. Gizz trecu pe lângă «ei, 
purtându-l pe Umbrag pe un umăr în timp ce se îndrepta spre rampa cargobotului. 

Nuru rămase la baza rampei şi spuse: 

— Mulţumesc, Gizz. Poţi să-l pui în cală deocamdată. 

— Cu plăcere, răspunse Gizz în timp ce îl ducea pe Umbrag în navă. 

Nuru se îndreptă spre soldați şi Cleaver. 

— Am transmis un mesaj către Consiliul Jedi. Le-am spus ce s-a întâmplat pe 
Vaced şi, de asemenea, aici, la depozit. Un crucişător al Republicii ar trebui să 
sosească aici în scurt timp pentru a ne transporta înapoi pe Coruscant. 

— Cum rămâne cu nava lui Sommilor? întrebă Knuckles. 

— Probabil că va fi dusă la Kynachi, pentru ca trupurile celor morți să se poată 
întoarce la familiile lor. Nuru clătină din cap. S-au bazat pe mine pentru a-i escorta 
până pe Coruscant. Nu voi uita niciodată eşecul meu de pe Vaced. 

Tăcerea se aşternu peste grup. Gizz ieşi din cargobot, trecu pe lângă ceilalți şi 
spuse: 

— Mă duc să caut ceva de mâncare. 

În timp ce Gizz ieşea din doc, Cleaver se uită la Nuru şi spuse: 

— Nu a fost vina ta, Comandante. Nu tu i-ai ucis. Asasinul a făcut-o. Un Jedi 
nu poate salva pe toată lumea, tot timpul. 

— Cleaver are dreptate, Comandante, spuse Breaker. Mai mult, niciunul dintre 
noi nu ar fi putut supraviețui la Kynachi dacă nu erai tu. 

— Şi gândeşte-te la ce am realizat, adăugă Knuckles. L-am prins în sfârşit pe 
Umbrag! Şi, judecând după încărcătura din barjele sale cu drone, se pare că i-am 
împiedicat pe Separatişti să transforme depozitul într-un fel de unitate de producție. 

— Cu puţin noroc, vom obţine şi informaţii de la Umbrag care ne vor ajuta să-l 
găsim pe Generalul Ambase, spuse Sharp. 

Nuru se încruntă. 

— Ce s-a întâmplat, Comandante? spuse Breaker. 


— Tocmai mi-a venit ceva în minte. Când ne vom întoarce pe Coruscant, mă 
îndoiesc că membrii Consiliului Jedi mă vor încuraja să continui să rămân cu Echipa 
de Evadare. Sunt sigur că vă vor repartiza unui lider mai experimentat. Vreau doar 
să ştiţi cu toţii că am învăţat foarte multe de la voi şi... şi că îmi veți lipsi foarte mult. 

— Comandante, spuse Breaker, cred că pot vorbi în numele tuturor, şi al lui 
Cleaver, de asemenea, când spun că a fost o onoare să servim cu... 

Breaker fu întrerupt de sunetul unei nave care se apropia de doc. Întorcându- 
se să vadă nava care se apropia, Nuru fu uimit să vadă un transportor în formă de 
lacrimă, cu o cabină de pilotaj încastrată şi o singură aripioară de manevră cu vârful 
ascuțit. Nava era învăluită într-un câmp de energie luminescentă care genera o 
lumină albă palidă şi stranie. În timp ce transportorul aluneca silențios spre doc, 
Knuckles spuse: 

— Nu am mai văzut niciodată o navă ca asta. 

— Nici eu, spuse Nuru. Puneţi-vă căştile, pregătiți-vă armele şi adăpostiți-vă. 

Soldaţii şi Cleaver se supuseră, mutându-se rapid în spatele unor containere 
de marfă din apropiere. Nava ciudată se strecură în doc. Nu se întinse niciun tren de 
aterizare, în timp ce se oprea planând lângă cargobotul Suwantek Systems. Dar apoi 
se deschise o trapă ovală şi cobori o rampă pe podeaua docului. 

leşi o fată ce purta o uniformă neagră, impecabilă. Avea părul negru, pielea 
albastră şi ochii roşii strălucitori. 

Nuru rămase uimit. Făcând un pas înainte cu prudenţă, întrebă: 

— Veeren? 

Fata îl privi nedumerită. 

— Kung urama'nuruodo. 

Auzind-o spunându-i numele său real Chiss, lui Nuru i se uscă brusc gura. 

— Tu... eu... îmi pare rău. Nu mă aşteptam să te revăd. 

— Nu, nu te aşteptai. Fără să-şi ia ochii de la el, continuă: Aliaţii tăi se pot 
dezvălui fără teamă. Am călătorit singură. Sunt neînarmată. Nu le voi face rău. 

— Bineînțeles, spuse Nuru, deşi îi era greu să şi-o imagineze pe Veeren fiind o 
amenințare pentru Echipa de Evadare. Puteţi ieşi, oameni buni. Este Aristocra. 

Observă că Veeren tresări uşor la pronunția lui. 

Soldaţii şi Cleaver ieşiră din spatele containerelor de marfă şi se apropiară de 
Nuru. Veeren aruncă o privire rapidă către soldați şi droid, apoi îşi întoarse privirea 
către Nuru. 

— Traducătorul tău mecanic a localizat transmițătorul pe care l-am plasat pe 
cargobotul Căpitanului Lalo Gunn. 

— Ce? Nuru se uită la Cleaver. Cleaver, tu înţelegi despre ce vorbeşte? 

— Cred că da. Droidul se întinse şi scoase cilindrul magnetic de pe coapsă. 
Înmânându-l lui Nuru, spuse: Credeam că este transmițătorul. L-am găsit pe fuzelaj. 
Bine că mi-a spus Căpitanul Gunn să îl păstrez pentru mai târziu. 

Întorcându-şi privirea spre Veeren, Nuru spuse: 

— Ai pus transmițătorul pe Harpie? 

— Am recunoscut deja asta. 

— Dar... de ce? 

Veeren păru enervată. 

— De ce am recunoscut acest lucru? 

— Nu, spuse Nuru, simțindu-se brusc exasperat. De ce ai plantat emițătorul? 


Veeren clipi şi îşi ridică puţin bărbia. 

— Mi-a permis să te urmăresc. Văd că Lalo Gunn nu mai călătoreşte cu tine. 

— Nu, nu mai călătoreşte. Ea... 

Nuru se strădui să găsească cuvintele. Îşi dădu seama că, dacă Cleaver nu ar fi 
găsit transmițătorul, Veeren ar fi putut urmări dispozitivul până la nava lui Gunn 
prăbuşită pe Vaced. Se gândi să-i spună lui Veeren despre prăbuşire, dar decise 
rapid că nu avea legătură cu circumstanțele lor actuale. 

— Veeren, pot să te întreb de ce ne-ai urmărit tocmai din spaţiul Chiss? 

— V-am urmat, Kung 'urama'nuruodo, pentru că sunt obligată să vă spun ceva 
de mare importanţă. 

Nuru aşteptă. 

— Da? 

— O analiză a mai multor evenimente, inclusiv a atacului Separatist asupra 
stației Ifpea a Flotei Expansioniste de Apărare Chiss, a determinat o mare 
probabilitate ca tu să fii un complice involuntar al unui individ sau grup necunoscut 
al cărui scop este dominaţia galactică. 

Nuru fu luat prin surprindere. 

— Îmi cer scuze, Aristocra, spuse Breaker, dar... sugerezi că cineva s-a folosit 
de Comandantul Nuru? Pentru a ajuta la cucerirea galaxiei? 

— De fapt, spuse Veeren, este foarte posibil să fim cu toții manipulațţi. 

Sithul, gândi Nuru. Probabil că vorbeşte despre Sith. 

Înainte ca el să o poată întreba pe Veeren dacă avea cunoştinţă de existenţa 
Lorzilor Sith, ea îl privi şi continuă: 

— Deşi nu am dovezi concludente, bănuiesc că această conspirație ar fi putut 
începe de acum unsprezece anii de-ai tăi standard, când Jedii te-au descoperit în 
derivă într-o capsulă de salvare Chiss, pe Inelul Exterior. De asemenea, bănuiesc că, 
deoarece eşti Chiss şi Jedi, eşti în mare pericol. Poate că ar trebui să investighezi. 

Deşi Nuru credea că suspiciunile lui Veeren cu privire la o conspirație erau 
incredibile, spuse: 

— Ar trebui să vii cu noi pe Coruscant. Putem informa Consiliul Jedi şi... 

— Nu veţi spune nimănui despre conversaţia noastră, îl întrerupse Veeren, 
Dominația Chiss nu este la curent cu analiza mea de date sau cu suspiciunile mele. 
Cu excepția ta şi a membrilor echipei tale, nimeni altcineva nu ştie că am părăsit 
spaţiul Chiss. Mi-am luat multe măsuri de precauţie pentru a păstra secretul, 
deoarece cred că există o conspirație, iar spionii şi asasinii ar putea fi oriunde. 
Conspiratorii nu vor ezita să reducă la tăcere pe oricine vorbeşte despre ei sau 
intervine în planurile lor. Dacă alertezi Consiliul Jedi despre orice am spus, rişti atât 
viața mea, cât şi pe a ta. 

— Înţeleg, spuse Nuru, deşi se îndoia că existau spioni în Consiliul Jedi. 

— Trebuie să plec. 

Veeren se întoarse brusc şi începu să se întoarcă spre nava ei plutitoare. 

— Ce? spuse Nuru. Stai! Unde te duci? 

Veeren se opri şi se uită la el. 

— Mă întorc în spațiul Chiss. 

— Dar... nu înțeleg. Ai călătorit zile întregi ca să mă găseşti, doar ca să mă 
avertizezi că cineva ar putea încerca să preia controlul galaxiei, şi apoi pleci? 

Veeren îşi înclină capul. 


— Se pare că înţelegi perfect. 

Şi apoi îşi reluă mersul spre rampa de aterizare a navei. Nuru îşi dădu brusc 
seama că încă mai ţinea în mână transmițătorul cilindric. 

Veeren intră în nava ei. Rampa se retrase, iar trapa ovală se închise ermetic. În 
timp ce nava ei începea să alunece din doc, Nuru şi Echipa de Evadare văzură o altă 
navă apropiindu-se dinspre câmpul de asteroizi din jur. Luminile de funcționare ale 
navei care se apropia erau stinse. 


Ring-Sol Ambase şi soldatul clonă care pretindea că se numeşte Sharp erau 
aşezaţi în cabina de pilotaj a navei Kuat de clasă Corona care tocmai sosise la 
Bilbringi VII. Călătoria lor din sistemul Bogden fusese lungă, iar Ambase îşi 
petrecuse o mare parte din timp folosind tehnici de meditaţie Jedi pentru a-şi 
recăpăta puterile. Cu toate astea, nu era pe deplin recuperat şi, pentru că nu ştiau 
ce ar putea întâlni la Depozitul Bilbringi, erau deosebit de precauțţi. La instrucțiunile 
lui Ambase, clona stinsese luminile transportului, astfel încât să se poată apropia cu 
o oarecare discreție. 

Dar, în timp ce se apropiau de una dintre rampele de andocare, zăriră o navă 
bizară în formă de lacrimă care aluneca spre ei. O lumină de avertizare se aprinse pe 
consola de navigație a navei Corona. 

— Suntem scanațţi, Generale, spuse clona, dar... nava aceea... nu apare pe 
senzorii noştri? 

Nava misterioasă străluci brusc. 

— Cu siguranță nu este o navă a Republicii, spuse Ambase cu îngrijorare. 

Nici el şi nici clona nu îi văzură pe soldaţii Republicii care se aflau în doc 
dincolo de nava strălucitoare. O alarmă răsună pe consola navei Corona. 

— Recepţionăm emisii masive de radiaţii, spuse clona. S-ar putea să încarce 
armele. 

Mâinile clonei zburară spre comenzile pentru tunul laser al transportorului, în 
timp ce nava incandescentă îşi mări brusc intensitatea şi acceleră spre transportor. 
Trei raze laser ieşiră din nava incandescentă şi se izbiră de scuturile navei Corona. 

— Răspunde la foc, spuse Ambase. 

Tunul de pe nava Corona trase direct spre nava luminoasă. Ambase presupuse 
că nava bizară era puternic protejată, dar fu cu adevărat surprins să vadă cum o 
singură salvă laser făcu nava să explodeze într-o descărcare strălucitoare de lumină. 


Explozia îi ridică de pe picioare pe Nuru, pe soldați şi pe Cleaver şi îi trimise să 
se prăbuşească pe puntea docului. Nuru scăpă transmiţătorul în timp ce se 
rostogolea şi apoi sări în picioare. Îşi smulse sabia de la centură şi o aprinse în timp 
ce bucăți rătăcite de metal incandescent se îndepărtau de explozie. 

— Nu, icni el. 

Epava incandescentă lumină nava care distrusese nava lui Veeren. Nava 
atacatoare era un transportor Kuat din clasa Corona. Nuru îşi îndreptă privirea spre 
transportor şi strigă: 


— Nu! 


În interiorul navei Corona, Ring-Sol Ambase simţi o tulburare în Forţă, un val 
de furie atât de puternic încât îl zgudui în scaun. Se cutremură de teribila realizare 
că furia era îndreptată împotriva lui şi că venea de la cineva pe care îl cunoştea. 

Nuru?! 

Şi apoi simţi că Nuru era conştient de el. O clipă mai târziu, simţi cum un val 
şi mai puternic de furie se prăbuşeşte peste el. Ambase se temu brusc că Dooku 
spusese adevărul în legătură cu faptul că Nuru se întorsese împotriva lui. Ştia, de 
asemenea, că nu era suficient de recuperat pentru a-l înfrunta pe Padawanul său. 

Se uită la clona de lângă el şi spuse: 

— Scoate-ne de aici. Acum! 

Clona smuci comenzile şi nava se îndepărtă în viteză de Depozitul Bilbringi. 


Soldaţii şi Cleaver se ridicară de pe puntea docului şi se îndreptară spre Nuru, 
care încă îşi ținea sabia în mână şi privea grupul de asteroizi unde pierduse din 
vedere nava Corona. Breaker se uită la Nuru şi spuse: 

— Eşti bine, Comandante? 

— Maestrul meu..., se bâlbâi Nuru. Maestrul meu a fost în transportorul... care 
a tras asupra navei lui Veeren. 

— Maestrul tău? spuse Cleaver. Generalul Ambase? Dar... de ce? 

Breaker se uită la ceilalți soldați. Ştia că şi ei, ca şi el, habar n-aveau cum să 
procedeze. Şi în timp ce aşteptau următorul ordin al lui Nuru, niciunul dintre ei nu 
observă droidul singuratic care se strecura în spatele lor cu o puşcă blaster. O 
îndreptă spre soldați şi deschise focul. 

— Luaţi asta, câini Republicani! spuse droidul în timp ce îl împuşca pe unul 
dintre soldaţi în spate. 

Soldatul se prăbuşi, corpul său blindat izbindu-se de punte. Ceilalţi soldați şi 
Cleaver se întoarseră repede şi erau pe punctul de a riposta la foc, când văzură că 
Nuru alerga deja direct spre droid, învârtindu-şi sabia în stânga şi în dreapta pentru 
a devia proiectilele energetice departe de aliații săi. 

— Oh, nu! strigă droidul. 

Lama lui Nuru trecu prin gâtul şi trunchiul droidului. Părţile despicate ale 
droidului căzură pe punte, iar Nuru fugi înapoi la soldați. Atacul droidului se 
petrecuse atât de repede încât Nuru nu văzuse care soldat fusese împuşcat, dar apoi 
îl auzi pe unul dintre cei trei soldați nevătămați spunând: 

— Chatterbox! Mă poți auzi? 

Era vocea lui Breaker. Chatterbox gemu. 

— Dă-i jos casca, zise Breaker rostogolindu-l cu grijă pe Chatterbox, ridicându- 
i umerii şi capul, în timp ce Knuckles scotea de la centură o trusă medicală de 
urgență. 

Sharp scoase casca lui Chatterbox. Făcând o grimasă, Chatterbox oftă: 

— Cred că e grav. 


Chiar atunci, Gizz se întoarse în doc. Purta un sac pe care îl umpluse cu rații 
de mâncare şi mesteca un baton mare de friptură de nerf. Văzând grupul adunat în 
jurul soldatului căzut, spuse: 

— Am pierdut ceva? 

Ignorându-l pe Gizz, Nuru spuse: 

— Sharp şi Breaker! Controlaţi zona! Asiguraţi-vă că nu mai sunt alți droizi de 
luptă! 

Nuru îşi întoarse atenția pentru a-l ajuta pe Chatterbox. 

Breaker şi Sharp îi lăsară pe ceilalți, alergând pe lângă Gizz spre trapa de 
întreţinere. 

— Eu mă ocup de trapă, spuse Breaker. Tu caută pe coridorul exterior. 

Breaker pătrunse prin trapă, iar Sharp se îndreptă spre coridorul care se afla 
dincolo de doc. Coridorul era gol. Ţinându-şi puşca în faţa lui, continuă să se mişte 
până când găsi o uşă metalică pentru o cameră de depozitare. Deschise uşa cu 
piciorul şi sări înăuntru, gata să împugşte chiar şi un simplu droid de curățenie. Dar 
camera de depozitare era de asemenea goală. Sharp aruncă o privire înapoi pe 
coridor, apoi intră în cameră şi închise uşa în urma lui. Sprijinindu-se de uşă, îşi 
scoase casca şi respiră adânc de mai multe ori. Şi în timp ce respira, muşchii feței i 
se schimbară. Pielea lui netedă şi mulatră se schimbă într-un verde cenuşiu, 
întunecat. Îşi închise ochii, iar când îi deschise din nou, erau galbeni şi reptilieni. 

Se gândi la ce s-ar fi putut întâmpla cu el dacă ar fi fost împuşcat, iar membrii 
echipei Echipa de Evadare i-ar fi scos casca pentru a-i vedea adevărata față. Se 
cutremură. Ştia că acum nu era deloc momentul să se relaxeze. Încă mai avea treabă 
de făcut. Metamorful Clawdite mai respiră o dată adânc, îşi puse din nou casca, apoi 
se îndreptă spre soldaţii clone. 


Lalo Gunn îşi împingea paharul gol înainte şi înapoi pe suprafața crăpată a 
barului din taverna slab luminată de la portul spaţial Vaced. Mai erau doar câţiva 
clienți la bar, iar Gunn îi ignora pe toţi. Barmanul, un Qiraash cu pomeți înalți şi o 
frunte mult mai înaltă, se uită la Gunn şi întrebă: 

— Ai terminat? 

— Oh, am terminat, desigur, spuse Gunn, foindu-se pe scaun. 

Barmanul luă paharul. Gunn aşeză un cip de credit pe bar. Era pe punctul de 
a se ridica când un bărbat mare se apropie de ea şi îi puse o mână pe umăr. Ea îl 
privi, iar el arătă spre scaunul de lângă al ei şi spuse: 

— Acest loc este ocupat? 

— Tocmai plecam, spuse Gunn. 

— Mai rămâi o vreme, spuse bărbatul, păstrându-şi mâna pe umărul ei. Am 
credite. O să fac cinste cu un rând de... 

— Dacă vrei să-ți păstrezi mâna, îl întrerupse o voce gravă din spatele lui 
Gunn, o vei lua de pe doamna şi vei pleca. 

Bărbatul râse. 

— Oh, da? Cine o să mă oblige? 

Zâmbind larg, se uită înapoi să vadă cine stătea în spatele lui Gunn. Zâmbetul 
bărbatului dispăru, iar el păru brusc nervos. 


— Nu am vrut să fac niciun rău, spuse bărbatul în timp ce îşi lua rapid mâna 
de pe Gunn şi ieşea în grabă din tavernă. 

— Era şi timpul să vii, spuse Gunn în timp ce noul venit se aşeza lângă ea. 
Când m-ai angajat pe Kynachi, nu am acceptat târgul ca să-mi pierd nava. Mi-ai 
spus că va fi o recompensă mare pentru mine dacă voi reuşi să duc Echipa de 
Evadare la Vaced. Mă aştept să fiu bine plătită. 

— Nu trebuie să-ți faci griji în privința recompenscei, spuse Cad Bane cu un 
zâmbet care îi arătă dinții ascuțiți. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viața cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştii în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerţ interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 
întunecată a Forței au fost expulzați din Vechea Republică. După ce au pribegit o 


vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuțţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăție şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influenţă şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiţii mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruţare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 


s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executați sumar. Ei s-au văzut abandonaţi, trădaţi sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcțiune era permanent dezbinat, iar conducerea directă a fost 
încredințată Guvernatorilor regionali numiţi de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetăţeni de pe întreg 
cuprinsul galaxiei au început să se organizeze încet şi discret într-o Forță Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenţei într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informaţii strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 


fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intenţiile noastre: 

Să luptăm şi să ne opunem ție şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 


